**Muzej grada Pregrade**

**Zlatko Dragutin Tudjina**

**Izvješće o radu u 2023. godini**

1. **UVOD**
   1. **Povijest muzeja**

Muzej grada Pregrade Zlatko Dragutin Tudjina nalazi se u zgradi “Stare Škole”, dovršenoj 1908. godine, na adresi Trg Gospe Kunagorske 3 u Pregradi. Zgradu “Stare škole” projektirao je poznati međimurski arhitekt Valent Morandini stariji. Muzej nosi ime Zlatka Dragutina Tudjine (Zagreb, 30. 9. 1928.- München, 13. 4. 2008.), utemeljitelja muzeja u Pregradi. Muzejske predmete s područja današnjeg grada Pregrade je tijekom druge pol. 19. i prve pol. 20. st. prikupljao tadašnji Narodni muzej u Zagrebu, a u drugoj pol. 20. st. tadašnji Zavičajni muzej Općine Pregrada u Dvoru Veliki Tabor kod Desinića. Preteča današnjeg muzeja bio je privremeni postav Numizmatičke zbirke Zlatka Dragutina Tudjine koji je 22. rujna 1995. otvoren u zgradi Župnog dvora u Pregradi.

* 1. **Osnivanje muzeja i stalni postav**

Današnji muzej osnovan je 8. rujna 2005. Odlukom Gradskog vijeća Grada Pregrade. 6. listopada 2006. Ministarstvo kulture Republike Hrvatske je na temelju Zaključka Hrvatskog muzejskog vijeća donijelo Rješenje o ispunjavanju uvjeta propisanih Zakonom o muzejima za osnivanje Muzeja grada Pregrade. Sredstva za obnovu zgrade “Stare Škole” i izradu stalnog postava osigurali su Grad Pregrada, Ministarstvo kulture, tadašnje Ministarstvo mora, turizma, prometa i razvitka te Ministarstvo poljoprivrede. Stalni postav Muzeja kojeg čine Numizmatička zbirka i Zbirka rudarstva i geologije otvoren je 22. studenoga 2007. godine, a postav Ljekarničke zbirke Thierry 30. ožujka 2008. godine. Ukupno se u stalnom postavu svih zbirki nalazi 639 predmeta. Dizajn i likovno oblikovanje muzeja potpisuje Nikolina Jelavić-Mitrović, a postav je izradila Iva Validžija, bivša kustosica i v.d. ravnateljice Muzeja sa suradnicima (dr. sc. Ivan Mirnik, Boris Prister, Sanja Japundžić i prof. dr. sc. Vladimir Grdinić) prema muzeološkoj koncepciji Višnje Zgage.

1. **PROSTOR ZA DJELOVANJE**

Muzej djeluje u prostoru zgrade koja je u vlasništvu Grada Pregrade, osnivača muzeja. Osim suvremeno uređenog stalnog postava muzeja koji se nalazi na 1. katu i prostire na nešto više od 200 m², u tri prostorije u kojima su se nekad nalazile učionice, u prizemlju zgrade nalazi se galerijski prostor, tzv. Galerija muzeja, multifunkcionalna dvorana koja služi kao prostor za povremene izložbe, predavanja i druga događanja (u organizaciji Grada Pregrade, muzeja, Gradske knjižnice Pregrada, POU Pregrada i drugih) te nastavni prostor Glazbene škole Pregrada. Površina Galerije iznosi 54,25 m². U Galeriji će uskoro biti potrebno promijeniti parket ili ga prebrusiti zbog trošnosti.

Potrebno je u što skorije vrijeme obnoviti stolariju s vanjske strane zgrade jer ista propada zbog neodržavanja i neredovite zaštite drvenih dijelova adekvatnim premazom. Također bi s vremenom trebalo ugraditi sustav električnih žaluzina kako bi se prostor galerije mogao zamračiti za potrebe održavanja predavanja, prezentacija ili projekcija tijekom dnevnih sati.

Uz spomenute prostorije, u muzeju se nalazi i muzejska čuvaonica, koja se sastoji od 3 spremišta, hodnika i prostora za metalne ormare, ukupne površine 65 m². Svi pojedinačni prostori u čuvaonici dodatno su zaključani zbog fizičke zaštite muzejske građe. Muzejska čuvaonica jedini je prostor u zgradi Muzeja i Knjižnice, čija obnova i unutarnje uređenje nisu realizirani tijekom obnove zgrade prije otvorenja muzeja 2007. godine. Nakon sanacije fasade zgrade muzeja i knjižnice u 2019. godini, u muzejskoj čuvaonici preostalo je sanirati sjeverozapadni ugao u kojem je vlaga probila u unutrašnjost zgrade te sa zida otpada žbuka. U muzejskoj čuvaonici nalaze se uređaji za mjerenje temperature i relativne vlažnosti zraka (higrometar/termometar), kako bi se uvjeti pohrane muzejske građe kontrolirali sukladno muzejskim standardima.

Tijekom potresa 29. prosinca 2020. nastala je veća pukotina na zidu koji dijeli muzejsku čuvaonicu od Zbirke Rudarstva i geologije te je dio žbuke pao na pod muzejske čuvaonice. Muzejska građa u potresu nije pretrpjela nikakva oštećenja.

Muzejsku čuvaonicu trebalo bi temeljito obnoviti i opremiti adekvatnim namještajem i opremom za pohranu muzejske građe (ormarima i policama za odlaganje i pohranu muzejske građe), a potrebno je nabaviti i uređaj za ovlaživanje zraka za reguliranje relativne vlažnosti zraka tijekom zimskih mjeseci, kako bi se građa čuvala u kontroliranim mikroklimatskim uvjetima tijekom čitave godine.

Uredski prostori muzeja su tri prostorije (kabineti) površine 12,5 m², od kojih jedan ured na 1. katu koristi Glazbena škola Pregrada za potrebe izvođenja nastave. Drugi ured na 1. katu bio je predviđen je za ured ravnatelja te je tijekom 2023. godine uređen i opremljen za tu namjenu te ravnatelj Pučkog otvorenog učilišta Pregrada, a ujedno i vršitelj dužnosti ravnatelja Muzeja grada Pregrade svoj posao obavlja u tom uredu.

Ured u prizemlju koristi se za prihvat posjetitelja te je u tom prostoru muzejska trgovina. Preostali dio prizemlja zgrade koristi Gradska knjižnica Pregrada, a prostor u potkrovlju zgrade muzeja i knjižnice je neuređen te nema osiguran pristup, osim za slučaj nužde, uz pomoć trodijelnih aluminijskih ljestvi.

Potencijal za proširenje muzeja predstavlja potkrovlje, gdje se nalazi još oko 200 m² prostora koji bi se u budućnosti mogao urediti uz adekvatni pristup montažnim stepenicama ili ugradnjom vanjskog panoramskog dizala s bočne ili stražnje strane zgrade.

U ulaznom prostoru muzeja i knjižnice u prizemlju trebalo bi postaviti veliki digitalni zaslon ili zaslon na dodir na kojem bi se promovirao muzej, knjižnica i Grad Pregrada, najavljivala događanja i na kojem bi posjetitelji mogli upisivati svoje komentare, dojmove, fotografirati se s logotipom grada, muzeja i knjižnice itd. Na taj način bismo osuvremenili predvorje i učinili ga interaktivnim, edukativnim i zabavnim prostorom, kako za posjetitelje muzeja, tako i za korisnike knjižnice te učenike Glazbene škole Pregrada. U predvorju na 1. katu trebalo bi postaviti dva tableta ili zaslona na dodir s dodatnim informacijama o zbirkama i sadržajima, a po barem jedan tablet ili zaslon na dodir trebalo bi postaviti u svakoj od zbirki kako bi se stalni postav osuvremenio, nadogradio i proširio te učinio zanimljivijim mlađim dobnim skupinama posjetitelja.

|  |  |  |  |
| --- | --- | --- | --- |
| **Prostor** | **Smještaj** | **Površina (m²)** | **Namjena** |
| Galerija Muzeja | Prizemlje | 54,25 | Muzej i Glazbena škola |
| Ured | Prizemlje | 12,5 | Muzej - osoblje |
| Sanitarni čvor | Prizemlje | 15 | Knjižnica i Muzej |
| Ured ravnatelja | kat | 12,5 | Muzej i POU Pregrada |
| Ured za djelatnike Muzeja | kat | 12,5 | Glazbena škola |
| Numizmatička zbirka | kat | 68,25 | Muzej – Stalni postav |
| Zbirka rudarstva i geologije | kat | 78,09 | Muzej – Stalni postav |
| Ljekarnička zbirka Thierry | kat | 54,50 | Muzej – Stalni postav |
| Sanitarni čvor | kat | 15 | Muzej i Glazbena škola |
| Muzejska čuvaonica | kat | 50,57 | Muzej - osoblje |

Tablica 1. Pregledni prikaz prostornih kapaciteta u zgradi na Trgu Gospe Kunagorske 3 koje koristi Muzej.

**2.1. Erasmus+ projekt „DigiMentor“ (2020.-2023.)**

Muzeju grada Pregrade je u 2020. godini odobreno sudjelovanje u svojstvu partnera u Erasmus+ projektu „*DigiMentor – Digital Promotion and Protection skills for Creative and Tradition Industries“.* Projektni prijedlog prijavljen je 22. ožujka 2020. putem javnog poziva za financiranje projekata iz programa Europske unije Erasmus+ u području obrazovanja odraslih finskoj nacionalnoj agenciji. Projekt je prošao postupak provjere formalne prihvatljivosti i ocjenjivanja kvalitete te je odabran za financiranje i provedbu.

Ovaj projekt u sklopu Ključne aktivnosti 2 - Strateška partnerstva za inovacije u području obrazovanja odraslih odabrala je za financiranje finska nacionalna agencija temeljem javnog poziva za prijavu projektnih prijedloga financiranih iz programa Erasmus+. Projekt se provodio tijekom 34 mjeseca. Provedba projekta započela je 1. studenoga 2020. godine, a projekt je trajao do 31. kolovoza 2023. Koordinator projekta bila je udruga MODUS, regionalna neprofitna organizacija iz finskog grada Tamperea koja okuplja dizajnere, umjetnike i vlasnike tradicijskih obrta iz Finske, a uz Muzej grada Pregrade, jedinog partnera iz Hrvatske, u projektu su sudjelovale i partnerske organizacije iz Finske, Italije, Norveške i Latvije. Ukupni proračun projekta iznosio je 253.511,00 EUR, a dio koji se odnosio na Muzej grada Pregrade odobren je u visini 36.812,00 EUR. Sukladno preporukama finske nacionalne agencije o potrebnom ažuriranju projektnog prijedloga i preraspodjeli sredstava, na prijedlog koordinatora i uz suglasnost preostalih partnerskih organizacija, ugovoreni dio proračuna projekta koji se odnosio na Muzej grada Pregrade iznosio je 33.898,00 EUR.

Provedbom projekta željelo se povećati digitalne kompetencije djelatnika u kreativnim i tradicijskim industrijama u ruralnim i udaljenijim područjima te promovirati europska kulturna i jezična raznolikost. Projektom se željelo omogućiti umjetničkim organizacijama, kulturnim djelatnicima i samostalnim umjetnicima poput likovnih umjetnika, dizajnera i drugih sudjelovanje u inovativnim modelima učenja koji se odvijaju kroz platformu namijenjenu učenju na daljinu. Zainteresirani sudionici mogli su i dalje mogu usvajati nova znanja i vještine o korištenju digitalnih tehnologija, društvenih mreža, digitalnog marketinga, zaštite autorskih prava i brendiranja putem sustava otvorenih znački tj. bedževa, a zatim dalje prenositi ta znanja u svojstvu trenera drugim zainteresiranim polaznicima edukacija.

Između 23. i 25. studenoga 2021. godine u mjestu Varangerbotn u Norveškoj održan je međunarodni sastanak u sklopu projekta DigiMentor. Na sastanku su u ime Muzeja grada Pregrade sudjelovali dr. sc. Davor Špoljar, ravnatelj muzeja i Petra Vdović, savjetnica iz Upravnog odjela za opće poslove i društvene djelatnosti Grada Pregrade. Sastanak je organiziran na teritoriju autohtonog naroda Sapmi (Sami) u sjevernoj norveškoj pokrajini Finmark. Na sastanku su se okupili predstavnici svih partnerskih ustanova i organizacija iz pet europskih zemalja kako bi izradili online platformu za učenje na daljinu, namijenjenu profesionalcima u kulturnim, tradicijskim i kreativnim industrijama te popratne edukativne materijale.

Između 20. i 22. travnja 2022. u Muzeju grada Pregrade održano je međunarodno događanje u sklopu projekta. Radilo se o kratkoročnom događanju osposobljavanja osoblja uključenoga u provedbu projekta (*Short-term Joint Staff Training Event*). Na događanju su sudjelovali predstavnici koordinatora projekta iz Finske, zatim predstavnici partnerskih organizacija iz Latvije i Finske. Na događanju su iz Grada Pregrade sudjelovale Marija Marjanović, pročelnica i Petra Vdović, savjetnica iz Upravnog odjela za opće poslove i društvene djelatnosti. Virtualnim putem sudjelovali su i predstavnici preostalih partnerskih organizacija uključenih u projekt iz Norveške i Italije. Predstavnike organizacija primio je u svoj ured i gradonačelnik Marko Vešligaj, a posjetili su i razne znamenitosti Pregrade kao i kulturna događanja koja su se odvijala u tom periodu.

Sljedeći međunarodni transnacionalni sastanak u sklopu Erasmus+ projekta DigiMentor održan je između 31. kolovoza i 2. rujna 2022. u gradu Jurmali u Latviji. Kao predstavnici Muzeja, na sastanku su sudjelovali dr. sc. Davor Špoljar, vršitelj dužnosti ravnatelja muzeja i Marija Marjanović, pročelnica Upravnog odjela za opće poslove i društvene djelatnosti Grada Pregrade. Sastanak je okupio predstavnike projektnih partnera iz Finske, Hrvatske, Italije, Latvije i Norveške. Tijekom sastanka, predstavnici partnerskih organizacija surađivali su na izradi intelektualnih rezultata u sklopu projekta, a riječ je o priručniku za vještine digitalnog marketinga i materijalima za vještine mentoriranja koji će biti dostupni na platformi za učenje na daljinu na svim jezicima zemalja koje sudjeluju u ovom Strateškom partnerstvu za inovacije.

Između 19. i 21. studenoga 2022. godine predstavnici Pregrade sudjelovali su na događanjima u sklopu navedenog projekta u gradu Tampereu u Finskoj. Muzej su u Finskoj predstavljali dr. sc. Davor Špoljar, v.d. ravnatelja muzeja i Marko Vešligaj, gradonačelnik grada Pregrade. U tom su periodu predstavnici sudjelovali na događanju s multiplicirajućim učinkom (najveći finski i europski sajam rukotvorina - *Suomen Kädentaidot -messut*) kao i na transnacionalnom projektnom sastanku na kojem je raspravljen dosadašnji napredak u provedbi projekta te su dogovorene aktivnosti za predstojeće razdoblje do posljednjeg sastanka.

Posljednji transnacionalni sastanak u sklopu ovog projekta održao se 27. i 28. travnja 2023. u Firenci u Italiji. Na sastanku su Muzej predstavljali dr. sc. Davor Špoljar, v.d. ravnatelja muzeja i Lucija Vrhovski, suradnica na projektu. Domaćin sastanka bila je partnerska organizacija EuLabTec-European Laboratory on Training, Education and Citizenship iz Aprilije, a na sastanku su se okupili predstavnici svih organizacija iz svih zemalja navedenog projekta: Finske, Latvije, Norveške, Italije i Hrvatske. Svi partneri na sastanku su testirali funkcionalnost platforme DigiMentor Network s materijalima za učenje na daljinu putem Moodlea. Osim testiranja sustava učenja na daljinu, sudionici su dogovorili sustav ocjenjivanja (Open Badge System) za buduće DigiMentore i rješavali evaluacijske obrasce vezane uz provedbu projektnih aktivnosti i izradu intelektualnih rezultata. Tijekom 2023. godine svi materijali izrađeni u sklopu ovog projekta prevedeni su na hrvatski jezik te se dostupni na platformi DigiMentor Network.

Krajem kolovoza 2023. u galeriji Muzeja održana je završna konferencija navedenog projekta na kojoj su predstavljeni svi rezultati, a posebno materijali nastali su sklopu projekta. Po završetku projekta koordinatori projekta podnijeli su izvješće finskoj nacionalnog agenciji te je nedavno Muzej primio obavijest od strane koordinatora da je izvješće u potpunosti prihvaćeno, čime je zadovoljen posljednji uvjet za isplatu preostalog dijela sredstava koji koordinator mora isplatiti Muzeju grada Pregrade.

Iz sredstava navedenog projekta od 1. prosinca 2022. godine do 30. studenog 2023. godine u Muzeju je bila zaposlena Lucija Vrhovski, mag. philol. russ. et lusit., kao suradnica na projektu.

**2.4. Erasmus akreditacija u području obrazovanja odraslih (2021.-2027.)**

Muzej grada Pregrade je 28. listopada 2020. podnio prijavu za dobivanje Erasmus akreditacije u području obrazovanja odraslih za sljedeće sedmogodišnje financijsko razdoblje EU (2021.-2027.) temeljem Poziva za dodjelu Erasmus akreditacije (rok: 29.10.2020.) Agencije za mobilnost i programe EU. Muzej je prijavu podnio u svojstvu koordinatora konzorcija mobilnosti, kojeg osim našega muzeja čine još sljedeći članovi: Općinska knjižnica Krapinske Toplice, Muzej Radboa, Gradska knjižnica Pregrada i Udruga Kajkaviana. Akreditacija našem muzeju i drugim članovima konzorcija omogućuje realizaciju Europskog razvojnog plana uz pomoć pojednostavljenog pristupa mobilnostima u okviru Ključne aktivnosti 1 u sedmogodišnjem razdoblju. Dobivanje akreditacije osiguralo je našem muzeju i drugim članovima konzorcija financiranje mobilnosti namijenjenih usavršavanju djelatnika iz sredstava EU u financijskom razdoblju 2021.-2027.

Muzej grada Pregrade Zlatko Dragutin Tudjina zaprimio je od Agencije za mobilnost i programe Europske unije (AMPEU) početkom 2021. godine Obavijest o rezultatima i dodjeli financijske potpore za projektni prijedlog kojeg je muzej prijavio kao akreditirana organizacija u okviru Poziva na dostavu projektnih prijedloga za program Erasmus+ za 2021. godinu, Ključna aktivnost 1 u području obrazovanja odraslih. AMPEU je prihvatila projektni prijedlog te je za njegovu provedbu odobrila bespovratna sredstva u iznosu od 8.240,00 EUR.

12. veljače 2021. godine Muzej grada Pregrade dobio je Erasmus akreditaciju u području obrazovanja odraslih, važeću za novo sedmogodišnje razdoblje (2021.-2027.), čime je postao prvi muzej u Republici Hrvatskoj kojem je odobrena Erasmus akreditacija.

Po odobrenoj Erasmus akreditaciji u veljači 2021., Muzej grada Pregrade je u suradnji s drugim članovima konzorcija pripremio projektni prijedlog koji je 14. svibnja 2021. prijavljen na Poziv na dostavu projektnih prijedloga. U projektnom prijedlogu sudjeluju Muzej grada Pregrade i Udruga Kajkaviana – Društvo za prikupljanje, čuvanje i promicanje hrvatske kajkavske baštine, a u sklopu projekta planirane su 4 mobilnosti prema modelu strukturiranih tečajeva. Sudjelovanjem u mobilnostima u svrhu učenja za pojedince, konzorcij planira ostvariti sljedeće ciljeve iz Europskog razvojnog plana: Povećati razinu znanja i iskustva i steći andragoške kompetencije, potrebne za osmišljavanje i provedbu programa neformalnog učenja za odrasle; Povećati digitalne kompetencije djelatnika i sudionika edukativnih programa; Kreirati stalne edukativne programe za odrasle i osobe 3. životne dobi na području Krapinsko-zagorske županije.

Tijekom 2022. godine, u sklopu Erasmus akreditacije Muzeja grada Pregrade tri članice udruge Kajkaviana iz Donje Stubice, jednog od članova projektnog konzorcija, sudjelovale su na mobilnostima prema modelu strukturiranih tečajeva u Madridu i Malagi u Španjolskoj te u Helsinkiju u Finskoj. Tijekom 2023. godine u sklopu Erasmus akreditacije Muzeja grada Pregrade realizirano je nekoliko aktivnosti. Lucija Vrhovski sudjelovala je u svibnju na mobilnosti prema modelu strukturiranog tečaja u Portu u Portugalu.

U sklopu Erasmus akreditacije 2022. za koju su odobrena sredstva u iznosu od 11.350,00 EUR zaposlenice Gradske knjižnice Pregrada realizirale su dvije mobilnosti po modelu praćenja tuđeg rada, tzv. *job shadowing,* u Plovdivu u Bugarskoj i u Grazu u Austriji. Ravnateljica Općinske knjižnice Krapinske Toplice realizirala je još jednu mobilnost praćenja tuđeg rada u Grazu u Austriji, a ravnateljica Muzeja Radboa realizirala je mobilnost po modelu strukturiranog tečaja u Bologni u Italiji. Sve navedene ustanove članovi su projektnog konzorcija.

Muzeju grada Pregrade u svibnju 2023. godine odobrena su sredstva u sklopu Erasmus akreditacije 2023. u iznosu od 29.550,00 EUR, a mobilnosti uključene u ovu akreditaciju realizirat će se u 2024. godini, uključujući mobilnost polaznika programa koja je planirana u sklopu navedene akreditacije.

Erasmus akreditacija alat je za organizacije, aktivne u području obrazovanja odraslih, strukovnog obrazovanja i osposobljavanje i školskog obrazovanja, koje se žele uključiti u prekograničnu razmjenu i suradnju. Dodjelom Erasmus akreditacije potvrđuje se da je podnositelj zahtjeva izradio plan za provedbu visokokvalitetnih aktivnosti mobilnosti u okviru razvoja svoje organizacije.

Muzej grada Pregrade pod vodstvom ravnatelja dr. sc. Davora Špoljara u međunarodnim projektima i aktivnostima uspješno sudjeluje od 2018. godine, a dosad je muzeju za provedbu projekata i sudjelovanje u aktivnostima ukupno odobreno više od sto tisuća eura bespovratnih sredstava Europske unije.

**2.5. Ulaganja u nabavu opreme i namještaja**

Muzej je u 2023. godini nastavio s nabavom opreme i namještaja te sitnog inventara, potrebnih za obavljanje muzejske djelatnosti.

Najveći infrastrukturni projekt u protekloj godini odnosio se na rekonstrukciju sustava vatrodojave i sustava tehničke zaštite (protuprovale i videonadzora) u zgradi muzeja i knjižnice, a on je zbog kompleksnosti predstavljen u zasebnom dijelu izvješća.

Tijekom 2023. godine obnovljeni su FINA certifikati za potrebe zaprimanja i ispostavljanja e-računa putem online servisa e-Račun za javne naručitelje.

Tijekom 2023. godine nabavljena je godišnja licenca za računalni program (softver) Office 365, koja omogućuje pristup svim dokumentima i službenom mailu osim putem fiksnog i prijenosnog računala također i putem službenog mobilnog uređaja muzeja te pristup svim dokumentima pohranjenim na OneDrive-u na daljinu.

Muzej je i u 2023. imao sklopljen ugovor s tvrtkom Link2 d.o.o. iz Samobora o nadogradnji i održavanju programa M++ za potrebe muzejske građe i dokumentacije.

Tijekom 2023. godine nabavljeno je samostojeće projektorsko platno i kamere za računala.

**2.6. Održavanje, servisi i ispitivanja**

U 2023. svi vatrogasni aparati koji se nalaze u Muzeju (Rudarska i geološka zbirka, Ljekarnička zbirka Thierry, Numizmatička zbirka, hodnik-kat, ured-prizemlje) servisirani su od strane tvrtke Vatrozaštita d.o.o. iz Zaboka te su vraćeni sa servisa i ponovno postavljeni na za to predviđene lokacije u Muzeju.

Tijekom 2023. obavljani su redovni i izvanredni servisi na sustavu vatrodojave i provođeno je ispitivanje sustava vatrodojave (svakih godinu dana), a financiranje usluga realizirano je preko Grada Pregrade koji je vlasnik zgrade na Trgu Gospe Kunagorske 3 i osnivač Muzeja grada Pregrade i Gradske knjižnice Pregrada.

Tijekom 2023. godine obavljen je servis stubišne platforme Vimec V64 koja povezuje ulaz u zgradu s predvorjem u visokom prizemlju, a servis je obavila tvrtka Lift-Mont Rijeka d.o.o..

1. **DJELATNICI**

Muzej je u 2023. godini koristio službenu adresu elektroničke pošte: [muzej@pregrada.hr](mailto:muzej@pregrada.hr), te dodatnu adresu elektroničke pošte: [info@muzej-pregrada.hr](mailto:info@muzej-pregrada.hr), a u funkciji je i adresa elektroničke pošte: [muzej.pregrada@gmail.com](mailto:muzej.pregrada@gmail.com),

Muzej je u 2023. nastavio s uređivanjem svoje stranice na društvenoj mreži Facebook, gdje se redovito objavljuju novosti iz muzeja. Osim vlastite stranice na društvenoj mreži Facebok, stranice Erasmus+ projekta Seniori za baštinu te stranice Erasmus+ projekta DiGiMentor, muzej ima svoju stranicu na društvenoj mreži Instagram te svoj prostor na društvenoj mreži LinkedIn, a svoj kanal muzej ima i na YouTube-u. Službene informacije i dokumenti objavljuju se na mrežnim stranicama Grada Pregrade na adresi [https://www.pregrada.hr/muzej-grada-pregrade-zlatko-dragutin-tudjina.](https://www.pregrada.hr/muzej-grada-pregrade-zlatko-dragutin-tudjina.%20%20Od%20rujna%202018) U 2023. godini bila je u funkciji nova web stranica muzeja na adresi: [www.muzej-pregrada.hr](http://www.muzej-pregrada.hr), a na tu stranicu će se postupno dodavati novi i ažurirati postojeći sadržaji.

Muzej je osim toga bio uključen u platformu [www.nocmuzeja.hr](http://www.nocmuzeja.hr) u sklopu obilježavanja Noći muzeja ’23. godine.

Na stranici Elektroničkog oglasnika javne nabave (EOJN) redovito se upisuju potrebni podatci vezani uz ugovore, planove nabave, robe, radove i usluge te jednostavne nabave.

Tijekom 2023. godine v. d. ravnatelja muzeja imao je udaljeni pristup s prijenosnog računala muzeja aplikaciji Libusoft Cicom Grada Pregrade koja služi za knjigovodstveno-računovodstvene poslove. Svi računi i dobavljači unose se u aplikaciju u muzeju te se u aplikaciju učitavaju izvodi bankovnog računa, a zatim djelatnici Grada Pregrade vrše knjiženje, dok ravnatelj odobrava i vrši plaćanja računa putem Internet bankarstva. Na temelju evidencije o radu koja se vodi u Muzeju, u Gradu Pregradi se izrađuje obračun plaće, putnih troškova i troškova službenih putovanja, a plaćanja zbrojnih naloga se zatim vrše u Muzeju putem Internet bankarstva.

V.d. ravnatelja je tijekom 2023. donosio prema potrebi sve potrebe opće akte kojima se omogućava nesmetano djelovanje muzeja.

Dr. sc. Davor Špoljar od 19. srpnja 2022. obavlja dužnost v.d. ravnatelja Muzeja grada Pregrade.

Od 1. prosinca 2022. godine do 30. studenog 2023. godine u Muzeju je na određeno vrijeme na 12 mjeseci bila zaposlena Lucija Vrhovski, mag. philol. russ. et lusit. koja je radila na radnom mjestu suradnice na projektu. Bila je zaposlena preko projekta DigiMentor u sklopu Erasmus+ programa Europske unije te su sredstva za njeno zapošljavanje bila osigurana iz navedenog projekta. Po isteku njenog ugovora o radu u Muzeju grada Pregrade od 1. prosinca 2023. godine nema zaposlenih djelatnika.

Poslove čišćenja prostora Muzeja grada Pregrade i dostave poštanskih pošiljki obavlja gđa Anica Burić, djelatnica Gradske knjižnice Pregrada.

Dio računovodstvenih poslova Muzeja obavljaju djelatnici Grada Pregrade.

Tehničku pomoć u radu Muzeja po potrebi povremeno obavlja gosp. Davorin Papeš, djelatnik Grada Pregrade.

Sukladno odredbama članka 35. Pravilnika o stručnim i tehničkim standardima za određivanje vrste muzeja, za njihov rad, te za smještaj muzejske građe i muzejske dokumentacije, u lokalnome muzeju stručne poslove obavlja najmanje 1 kustos, a pomoćne stručne poslove najmanje 1 muzejski tehničar.

Da bismo uskladili djelovanje muzeja s odredbama spomenutog Pravilnika, potrebno je planirati zapošljavanje na puno radno vrijeme u radni odnos na neodređeno vrijeme jednog kustosa za obavljanje stručnih poslova te jednog muzejskog tehničara na puno radno vrijeme u radni odnos na neodređeno vrijeme.

|  |  |  |  |  |
| --- | --- | --- | --- | --- |
| **REDNI BROJ** | **RADNO MJESTO** | **BROJ OSOBA** | **DJELATNIK** | **NAPOMENA** |
| 1. | Ravnatelj | 1 | Davor Špoljar | Od 14. rujna 2022. po odluci gradonačelnika obnaša dužnost v.d. ravnatelja |
| 2. | Voditelj | 1 | Radno mjesto je upražnjeno | Puno radno vrijeme |
| 3. | Kustos / Muzejski pedagog / Dokumentarist | 1 | Radno mjesto je upražnjeno | Puno radno vrijeme |
| 4. | Muzejski tehničar | 1 | Radno mjesto je upražnjeno | Puno radno vrijeme |
| 5. | Suradnik/-ca na projektu | 1 | Lucija Vrhovski | Puno radno vrijeme (Ugovor o radu na određeno vrijeme od 1.12.2022. do 30.11.2023.) |

Tablica 2. Pregledni prikaz radnih mjesta sistematiziranih u Muzeju grada Pregrade.

1. **PRIKUPLJANJE MUZEJSKE GRAĐE**
   1. **Darovanje**

Emica Petrak je tijekom 2023. godine Muzeju poklonila tri posudice (2 upakirane u kutijice, jedna porculanska) s Thierryijevim logotipom.

* 1. **Otkup građe**

U 2023. godini muzej je otkupio vrijednu muzejsku građu. Tako je od gđe Vere Krog otkupljena manja privatna zbirka kovanog novca, a od gosp. Slavka Dimača otkupljene su posude i ponudbeno pismo Adolfa Thierryja s memorandumom, časopisi, knjige i dokumenti u kojima se spominje Pregrada te dva fotoalbuma s vrijednim fotografijama vojnika tijekom II. svjetskog rata s područja Oroslavja, Zagorja, Zagreba, Italije i Njemačke.

Putem aukcija kupljeni su srebrnjaci Zlatka Dragutina Tudjine koji su se pojavili u katalogu Aukcijske kuće Barac–Pervan d.o.o., a preko antikvarijata kupljena su dva stara izdanja knjige „Propali dvori“ Janka Leskovara te knjiga Stjepana Beloševića: „Županija varaždinska i slobodni i kraljevski grad Varaždin“ koja sadrži vrijedne podatke o tadašnjem kotaru Pregrada.

1. **ZAŠTITA MUZEJSKE GRAĐE**
   1. **Preventivna zaštita**

Redovito prozračivanje i čišćenje prostorija u kojima je smješten stalni postav Rudarske zbirke, Numizmatičke zbirke i Ljekarničke zbirke Thierry te prostorija muzejske čuvaonice.

U 2023. godini nastavljeno je uređivanje razmještaja predmeta u muzejskoj čuvaonici te izdvajanje predmeta koji posjeduju muzejsku vrijednost od predmeta koji nemaju muzejsku vrijednost i ne trebaju biti pohranjeni u muzejskoj čuvaonici.

U svim zbirkama stalnog postava muzeja i svim prostorijama muzejske čuvaonice redovito se provjeravaju parametri temperature i relativne vlažnosti zraka zahvaljujući higrometrima/termometrima, a po potrebi se uključuje uređaj za odvlaživanje zbog održavanja uvjeta pohrane muzejske građe sukladno međunarodnim smjernicama i muzejskim standardima.

Tijekom 2023. godine su metalni arheološki predmeti koji su darovani muzeju još uvijek bili na konzervatorsko-restauratorskom postupku u radionici u sklopu obrta ArsMetallum u Zadru, a izabrani predmeti poslani su na crtanje u Mline. O izradi arheoloških crteža pokretnih arheoloških nalaza s lokaliteta Kunagora-Japica sklopljen je ugovor o autorskom djelu s arheologinjom Martom Perkić te su predmeti tijekom 2023. još bili na crtanju.

U čuvaonici Muzeja pohranjeni su svi nalazi iskopani početkom 2023. godine tokom arheoloških istraživanja na lokalitetu „Kunagora–Japica“.

1. **MUZEJSKA DOKUMENTACIJA**

Muzej grada Pregrade Zlatko Dragutin Tudjina vodi primarnu dokumentaciju o muzejskoj građi kroz računalni program M++, u kojem su predmeti raspoređeni po sljedećim zbirkama:

Kulturno-povijesna zbirka (153 predmeta)

Ljekarnička zbirka Thierry (41 predmet)

Numizmatička zbirka (1388 predmeta)

Rudarska zbirka (20 predmeta)

Zbirka fotografija (1 predmet)

Zbirka hrvatske političke emigracije (6 predmeta)

Ukupno je u program M++ upisano 1609 predmeta.

Osim primarne dokumentacije, u Muzeju se treba voditi sekundarna i tercijarna muzejska dokumentacija sukladno Pravilniku o sadržaju i načinu vođenja muzejske dokumentacije o muzejskoj građi (NN br. 108/02). Tijekom 2023. godine provodila se provjera podataka o predmetima, upisanim u M++ i njihovo lociranje u stalnom postavu i muzejskoj čuvaonici, a nakon dovršetka provjere nastavit će se s inventarizacijom preostale muzejske građe, za što je potrebno i novo zapošljavanje, zbog preopterećenosti djelatnika muzeja.

* 1. **Numizmatička zbirka**

Najveći dio građe našega Muzeja nalazi se u sastavu Numizmatičke zbirke. Trenutno je u program M++ upisano 1388 predmeta iz fundusa Numizmatičke zbirke s pripadajućim dimenzijama, fotografijama i ostalim potrebnim podatcima. Zbirka se sastoji od medalja, srebrnjaka, kovanog i papirnatog novca, dionica, kalupa (pečata za kovanje novca), modela za izradu medalja, sadrenih modela za izradu medalja, kalupa za izradu medalja (matrica), kontrolnih obrazaca za izdavanje novčanica, omota za novčanice, kontrolnih obrazaca za snopove novčanica, otisaka medalja i slično. Svi predmeti iz fundusa Numizmatičke zbirke potječu iz ostavštine Zlatka Dragutina Tudjine te su u vlasništvu Muzeja grada Pregrade.

* 1. **Kulturno-povijesna zbirka**

U sklopu Kulturno-povijesne zbirke nalaze se 153 predmeta koji su upisani u program M++. Kulturno-povijesna zbirka sastoji se od medalja, privjesaka (križića), značaka, skulptura, naušnica, prstena, vrška strijele, idola (amulet boga Besa), stare razglednice Krapine, plaketa, spomenica i sl. Razlog zbog kojeg je u Kulturno-povijesnoj zbirci veći broj predmeta u odnosu na neke druge zbirke su medalje vezane za svjetsku i europsku povijest.

Manji dio predmeta koji predstavljaju arheološke nalaze planiramo prerasporediti u novoosnovanu Arheološku zbirku, a skulpture u Zbirku suvremene umjetnosti. U fundus Arheološke zbirke ući će i glačane kamene sjekire s područja Pregrade te pokretni arheološki nalazi bez popratnih podataka koji su zatečeni u Muzeju.

* 1. **Ljekarnička zbirka Thierry**

U fundusu Ljekarničke zbirke Thierry nalazi se 41 predmet koji je upisan u program M++. U zbirci se nalaze pisma, reklamna pisma, tipizirane koverte, dopisnice, tipizirane dopisnice, memorandum, uputa, sudska tužba, staklene ljekarničke posude, keramičke ljekarničke posude, stojnice, knjiga narudžbi, centifolijska mast, ljekarnička kutija i kutija. Inventarizirani su samo predmeti koji su u vrijeme izrade stalnog postava Muzeja (2007.-2008.) bili u vlasništvu Muzeja grada Pregrade. Veći dio predmeta koji se nalaze u stalnom postavu nije inventariziran jer se u vrijeme izrade stalnog postava nalazio u vlasništvu fizičke osobe iz Pregrade, a riječ je o 114 predmeta. Grad Pregrada otkupio je spomenute predmete 2017. godine uz pomoć sredstava Ministarstva kulture te su sada spomenuti predmeti iz stalnog postava u vlasništvu Muzeja grada Pregrade i mogu se inventarizirati. Osim predmeta u vlasništvu Muzeja grada Pregrade, u stalnom postavu Ljekarničke zbirke Thierry nalaze se predmeti u vlasništvu Muzeja Hrvatskog zagorja – Dvora Veliki Tabor koji su već inventarizirani.

* 1. **Rudarska zbirka**

U fundusu Rudarske zbirke Muzeja grada Pregrade nalazi se 20 predmeta koji su inventarizirani u programu M++. Između ostalog, radi se o vatrogasnoj epoleti, mjedenoj pločici, karbidnoj lampi, Davyjevoj lampi, Wolfovoj lampi, rudarskom štapu, svečanom rudarskom šeširu, svečanom rudarskom odijelu, rudarskoj kacigi, rudarskoj trubi, kanaetu, rudarskom alatu i rudarskoj lopati. U stalnom postavu, ali i u muzejskoj čuvaonici nalazi se dio predmeta koji su inventarizirani u Muzejima Hrvatskog zagorja – Dvoru Veliki Tabor, a temeljem ugovora o posudbi smješteni su u Muzeju grada Pregrade (ugovor o posudbi obnovljen je u studenome 2020. godine). Muzej grada Pregrade zaprimio je krajem 2023. godine dopis Muzeja Hrvatskog zagorja u kojem se traži povrat muzejske građe iz Muzeja grada Pregrade koja se ne nalazi smještena u stalnom postavu Muzeja, već u muzejskoj čuvaonici.

* 1. **Zbirka iseljeništva**

U sastavu ove zbirke nalazi se 6 predmeta koji su upisani u program M++, a riječ je o pečatima iz ostavštine gospodina Tudjine koji su vezani za djelovanje hrvatske iseljeničke zajednice u Münchenu u Njemačkoj. Osim spomenutih pečata, u Muzeju se nalazi značajan broj knjiga, novina i časopisa vezanih za hrvatsku emigraciju koje nam predstoji upisati u program M++. Tijekom 2020. godine pregledana je sva knjižna građa, te novine i časopisi vezani uz hrvatsko iseljeništvo. U Muzeju se nalaze novine i časopisi hrvatskih iseljenika od Australije, SAD-a, Kanade, Argentine, Čilea, Ujedinjenog Kraljevstva, Njemačke, Španjolske, Italije i drugih zemalja, a građa uglavnom potječe iz perioda od 1950-ih do 1980-ih godina. Sve novine i časopisi izvađeni su iz kartonskih kutija, popisani su prema brojevima, godištima ili datumu izdanja i složeni prema kronološkom redoslijedu (od najstarijih prema mlađima) u ormarima.

* 1. **Zbirka starih fotografija, razglednica i zemljovida**

U programu M++ nalazi se jedan predmet upisan u ovoj zbirci, no u zbirku fotografija bit će upisane sve stare fotografije, razglednice i zemljovidi koji se nalaze u muzeju.

* 1. **Zbirka suvremene umjetnosti**

U Zbirci suvremene umjetnosti nalaze se umjetničke slike, grafike, reljefi i skulpture. U zbirku će biti upisane umjetničke slike iz ostavštine gospodina Tudjine, a riječ je o skupini od 10-ak slika koje su stilski vezano uz naivno slikarstvo, a potpisuje ih nepoznati umjetnik Radeš B. Vladimir. Sve slike su uramljene u specijaliziranoj radionici za uramljivanje u Münchenu u Bavarskoj. U ovu zbirku pripada još nekoliko slika različitih autora i tematike koje su zatečene u Muzeju.

U ovu zbirku se planiraju upisati skulpture koje se nalaze u Muzeju, a koje su trenutačno u sastavu Kulturno-povijesne zbirke. Riječ je o 20-ak skulptura lokalnog naivnog umjetnika Josipa Hrestaka iz Benkovoga, a osim njegovih skulptura u Muzeju se nalazi još 15 skulptura naivnog umjetnika Stanka Piskača izrađenih od terakote (keramike). Riječ je o skulpturama iz kraja 70-ih i početak 80-ih godina 20. stoljeća.

* 1. **Arheološka zbirka**

Kao što je već istaknuto u dijelu koji se odnosi na Kulturno-povijesnu zbirku, dio predmeta iz spomenute zbirke planiramo prerasporediti u Arheološku zbirku jer se radi o arheološkim nalazima. Uz to ćemo spomenutim predmetima pridružiti desetak arheoloških artefakata koji su zatečeni u Muzeju bez popratnih podataka, zatim površinske nalaze iz arheološkog rekognosciranja s lokaliteta Bušin-Bežanec i drugih lokaliteta na području Pregrade i okolice. U sastav Arheološke zbirke su tijekom 2022. ušli novootkriveni arheološki nalazi koji su slučajno pronađeni na lokalitetu Kunagora-Japica, nalazi koji su prikupljeni s površine tijekom terenskog istraživanja te pokretni arheološki nalazi prikupljeni tijekom zaštitnih arheoloških istraživanja, provođenih tijekom kolovoza i rujna 2021. godine.

Muzej grada Pregrade je u proljeće 2023. godine proveo zaštitna arheološka istraživanja lokaliteta Kunagora-Japica za naručitelja, odnosno za trgovačko društvo Niskogradnja d.o.o. iz Pregrade, a istraživanja su obuhvatila pregled iskopane zemlje i pregled detektorom metala te prikupljanje pokretnih arheoloških nalaza. Svi nalazi oprani su, dokumentirani i pohranjeni u muzejskoj čuvaonici Muzeja grada Pregrade.

**6.9. Geološka zbirka**

U sklopu Geološke zbirke nalaze se uzorci stijena (vapnenci, dolomiti itd.), ugljena, minerala i poludragog kamenja, školjke, stijene s fosilnim ostatcima i replike fosilnih nalaza, uglavnom nepoznatog porijekla, iz ostavštine Zlatka Dragutina Tudjine.

Tijekom 2023. godine 4 predmeta iz geološke zbirke koja nisu bila dio stalnog postava Muzeja grada Pregrade vraćena su Muzejima Hrvatskog zagorja – Muzeju krapinskih neandertalaca, a radilo se o predmetima iz nekadašnjeg fundusa Dvora Veliki Tabor.

**6.10. Zbirka starih i rijetkih knjiga**

U Zbirci starih i rijetkih knjiga nalaze se knjige iz fundusa biblioteke baruna Ottenfelsa iz dvorca Bežanca i druge knjige. Riječ je o ukupno 384 naslova, od čega je 250 naslova starije od 1850. godine, tj. spadaju u skupinu tzv. starih knjiga, a preostalih 134 naslova mlađi su od 1850. godine. Za još desetak naslova smatra se da potječu iz knjižnice obitelji Kavanagh-Ballyane iz dvorca Mali Tabor i drugih izvora, nepoznatog porijekla. Sve stare i rijetke knjige u fundusu muzeja su pregledane i složene prema signaturama prema kojima su bile složene u dvorcu Bežanec, s time da su razdvojene na naslove starije od 1850. i na naslove mlađe od 1850. Tijekom ljetnih mjeseci 2023. godine, uz pomoć studenta sve knjige iz dvorske knjižnice baruna Ottenfelsa u dvorcu Bežancu su popisane, izmjerene i fotografirane, odnosno obrađene prema muzejskim standardima.

1. **MUZEJSKA KNJIŽNICA**
   1. **Darovanje**

Muzej je darovanjem u 2023. godini stekao nove naslove koji će ući u sastav stručne muzejske knjižnice, a naslovi su stečeni uobičajenom razmjenom izdanja.

* 1. **Stručna obrada knjižničnog fonda**

Muzej je stručnu obradu knjižničnog fonda započeo u 2019. godini uslijed povećanog obima posla zbog sređivanja stanja u muzejskoj čuvaonici i postupka inventarizacije muzejskih zbirki. Obrada knjižnice građe u sklopu muzejske knjižnice nastavlja se i dalje, a popis naslova vodi se u programu Excel.

* 1. **Zaštita knjižnične građe**

Prostor u kojem je smještena knjižnična građa redovito se čisti i provjetrava, a tijekom 2023. nastavljeno je sa slaganjem knjižnične građe na policama prema regionalnom ključu za lakše snalaženje.

U prostoriji u kojoj je smještena knjižna građa redovito se provjeravaju parametri relativne vlažnosti zraka i temperature.

1. **STALNI POSTAV**

Stalni postav Muzeja grada Pregrade otvoren je 22. studenoga 2007. (Numizmatička i Rudarska zbirka) i 30. ožujka 2008. godine (Ljekarnička zbirka Thierry) sastoji se od tri prostorije na 1. katu zgrade muzeja u kojima su predstavljene sljedeće zbirke: Numizmatička zbirka, Rudarska i geološka zbirka te Ljekarnička zbirka Thierry.

Na glavnom stepeništu muzeja na međukatu između visokog prizemlja i 1. kata smještena su dva duboreza Janka Škreblina „Moja domovina“ i „Pučkoškolac“. Reljef „Moja domovina“ su Muzeju darovali njegovi sinovi Milivoj i Mladen Škreblin, a reljef „Pučkoškolac“ njegov rođak Ivan Škreblin. Replika rimskog reljefa boga Mitre iz Plemenščine, nalazi se na zidu pri ulazu u suvenirnicu.

* 1. **Planovi za adaptaciju i nadogradnju stalnog postava**
     1. **Numizmatička zbirka**

U stalnom postavu potrebno je promijeniti naljepnice s brojevima predmeta koje su se od otvorenja stalnog postava istrošile te su se s nekih od njih izbrisali otisnuti brojevi. U Numizmatičkoj zbirci potrebno je ukloniti ili premjestiti mala sklopiva povećala jer ne služe svojoj svrsi povećanja prikaza na modelima za izradu medalja. U prostoru Numizmatičke zbirke trebalo bi postaviti jedan ili dva stalka s tabletima ili zaslonima na dodir na kojima bi se nalazio digitalni katalog predmeta u zbirci te dodatni sadržaji.

* + 1. **Rudarska i geološka zbirka**

U rudarskoj i geološkoj zbirci trebalo bi zaštititi rudarsku zastavu i nabaviti rudarsko odijelo s područja Pregrade ili okolice kako bi se zamijenilo postojeće rudarsko odijelo iz Bavarske. Intervjue s rudarima trebalo bi napisati na hrvatskom i engleskom jeziku te ih dodati na filmove. Manje legende u Rudarskoj i geološkoj zbirci potrebno je promijeniti jer su uslijed vremena izblijedile te je tekst teško čitljiv. Izložbene ormariće geološke zbirke potrebno je dodatno osvijetliti jer su predmeti slabo vidljivi, a manje legende teško čitljive. Općenito je osvjetljenje u Rudarskoj zbirci preslabo te bi ga trebalo pojačati dodatnim rasvjetnim tijelima. U prostoru zbirke trebalo bi postaviti mobilnu klupu ili mobilne stolice koji se po potrebi mogu preseliti u druge zbirke ili u predvorje.

* + 1. **Ljekarnička zbirka Thierry**

U Ljekarničkoj zbirci potrebno je otvoriti izložbene ormariće i ponovno zalijepiti matrice za tisak koje su se u međuvremenu odlijepile. Na ljekarničkom pultu potrebno je zamijeniti kovani novac- jugoslavenske dinare s austro-ugarskim krunama u kovanicama ili papirnatom novcu.

Otopinu u staklenoj posudi u ljekarničkom laboratoriju potrebno je zamijeniti novom jer je tijekom vremena izgubila svojstva te više nije ljubičaste boje. Manje legende u Ljekarničkoj zbirci potrebno je zamijeniti jer su u međuvremenu svi predmeti otkupljeni od privatnog vlasnika te je potrebno promijeniti podatke o vlasništvu. U Ljekarničkoj zbirci Thierry potrebno je postaviti jedan ili dva stalka s tabletima ili zaslonima na dodir na kojima bi se nalazio digitalni katalog predmeta u zbirci te dodatni sadržaji.

1. **STRUČNI RAD**
   1. **Stručna obrada muzejske građe**

Tijekom 2023. nastavilo se sa stručnom obradom građe u muzejskoj čuvaonici. Iz muzejske čuvaonice izdvajaju se predmeti koji nemaju muzejsku vrijednost te se organizira pohrana predmeta po zbirkama, vrsti građe i vrijednosti građe.

Nastavljeno je pregledavanje kutija i sortiranje muzejske građe po zbirkama.

Sve knjige iz ostavštine Zlatka Dragutina Tudjine su pregledane i složene na policama prema područjima (leksikoni, enciklopedije, publicistika, beletristika, djela na hrvatskom jeziku, djela na njemačkom jeziku itd.).

Svi predmeti iz Ljekarničke zbirke Thierry prikupljeni su i složeni u jedan ormar. Predmeti iz fundusa Muzeja Hrvatskog zagorja – Dvora Veliki Tabor, koji su pohranjeni u Muzeju grada Pregrade pregledani su i složeni u sobi 1.

U sobi 2 nastavilo se s pregledom kutija s numizmatičkim i aukcijskim katalozima i dokumentacijom o hrvatskoj političkoj emigraciji iz ostavštine Zlatka Dragutin Tudjine. Pregledane su sve knjige iz fundusa biblioteke baruna Ottenfelsa iz dvorca Bežanca i druge knjige. Riječ je o ukupno 384 naslova, od čega je 250 naslova starije od 1850. godine, tj. spadaju u skupinu tzv. starih knjiga, a preostalih 134 naslova mlađi su od 1850. godine. Za još desetak naslova smatra se da potječu iz knjižnice obitelji Kavanagh-Ballyane iz dvorca Mali Tabor i drugih izvora, nepoznatog porijekla. Sve stare i rijetke knjige u fundusu muzeja su pregledane i složene prema signaturama prema kojima su bile složene u dvorcu Bežanec, s time da su razdvojene na naslove starije od 1850. i na naslove mlađe od 1850. Sve knjige su fotografirane i popisane u Excel tablici.

U hodniku čuvaonice skladište se ploče za izlaganje predmeta, staklene ploče i sklopiva postolja za izlaganje koji se koriste za postavljanje povremenih izložbi.

1. **IZLOŽBENA DJELATNOST**
   1. **Povremene izložbe**

      -Naziv izložbe: **Maja Vukina Bogović: 4 elementa**

      -Mjesto održavanja i prostor: galerijski prostor Muzeja grada Pregrade Zlatko Dragutin Tudjina

      -Vrijeme trajanja: 27. siječnja – 27. ožujka 2023.

      -Autor(i) stručne koncepcije: dr. sc. Davor Špoljar, Maja Vukina Bogović, Bojana Birač

      -Autor(i) likovnog postava: Maja Vukina Bogović, Bojana Birač

      -Opseg (broj eksponata): 18

      -Web adresa: www.pregrada.hr

      -Vrsta

- umjetnička

- tuzemna

- samostalna

- retrospektivna

      -Tema *(Samostalna izložba slika akademske slikarice Maje Vukine Bogović pod nazivom „4 elementa“. Izložba se sastoji od slika nastalih u 2022. godini, izrađenih u tehnici akrila i krede na papiru. izložbom „4 elementa“ predstavlja kombinaciju četiri različita motiva – bikova, morskih dubina, zagorskih pejzaža i ženskih aktova koji služe kao ilustracija povezanosti četiri prirodna elementa: vatre, vode, zemlje i zraka - fundamentalnih svojstava prirode koja se nalaze u svemu što nas okružuje.*

*MAJA VUKINA BOGOVIĆ rođena je 1977. u Zagrebu. Diplomirala je na grafičkom odjelu (slikar-grafičar) u klasi profesora Frana Pare ciklusom slikocrteža „Obećana zemlja“ 2000. na Akademiji likovnih umjetnosti u Zagrebu. 2010. godine diplomirala je na Filozofskom fakultetu u Zagrebu, smjer bibliotekarstvo te time zaokružila svoje dvije ljubavi: likovnu umjetnost i knjigu. 2000. bila je dio tima u Tiskovnoj radnji Gutenberg muzeja, te je radila na temu „Gutenberg 2000“ u Mainzu. Provela je studijski semestar na Indiana University of Pennsylvania gdje stvara svoj diplomski rad. Sudionica je Vrbničke grafičke akademije i terenske nastave u Motovunu. Od 1997. godine sudionica je brojnih skupnih i samostalnih izložbi u zemlji i inozemstvu ( Beč, Pariz, Rim, Skopje, Pečuh) . Slike joj se nalaze u privatnim zbirkama. 2000. dobitnica nagrade Zagrebačke banke za najboljeg diplomanta slikara-grafičara, a 2018. Nagradu 8. Zagorskog salona u Krapini. Njeno slikarstvo je izraženog kolorizma na granici između figurativnog i apstraktnog. Često kombinira nekoliko tehnika i bavi se teksturama koje upotpunjuje crtežom. Njene slike su izrazito reljefne. Podloga i mediji slikarici služe kao mjesto na kojem stvara i ruši prvotnu ideju te je pretvara u prikaz kroz likovne elemente u koheziji.*

*Otvorenju izložbe prisustvovali su župan Željko Kolar, gradonačelnik grada Pregrade Marko Vešligaj, gradonačelnik grada Klanjca Zlatko Brlek, direktorica Turističke zajednice Srce Zagorja Karolina Hostić te mnogi drugi posjetitelji Noći muzeja '23. U popratnom je programu nastupio kvartet flauta učenica Glazbene škole Pregrada.*

*Uz izložbu je tiskan deplijan, a tekst predgovora izložbe napisala je Bojana Birač.*

      -Korisnici *(stanovnici grada Pregrade i posjetitelji muzeja)*

      -Naziv izložbe: **„500. kostelska uskrsna pištola - retrospektiva“**

      -Mjesto održavanja i prostor: galerijski prostor Muzeja grada Pregrade Zlatko Dragutin Tudjina

      -Vrijeme trajanja: 15. travnja – 15. rujna 2022.

      -Autor(i) stručne koncepcije: dr. sc. Davor Špoljar, Lucija Vrhovski

      -Autor(i) likovnog postava: dr. sc. Davor Špoljar, Lucija Vrhovski

      -Opseg (broj eksponata): 21

      -Web adresa: www.pregrada.hr

      -Vrsta:

- povijesna

- tuzemna

- restrospektivna

      -Tema *(Izložba je nastala u suradnji s TZ područja Srce Zagorja i Gradskom knjižnicom Pregrada u sklopu obilježavanja 500. obljetnice Kostelske uskrsne pištole. Retrospektivna izložba fotografija sastojala se od odabranih 20-ak fotografija Kostelske uskrsne pištole, od kojih su najstariji primjerci stari skoro stotinu godina i sežu u 1927. godinu.* *Uz retrospektivnu izložbu fotografija, u galeriji muzeja bio je postavljen 3D prikaz i animirana rekonstrukcija srednjovjekovne utvrde Kostelgrad.* *Ovaj 3D prikaz današnjeg stanja i rekonstruirani pretpostavljeni izgled Kostelgrada nastao je u suradnji s tvrtkom Dolly Link iz Zagreba, na temelju dostupnih tlocrta i dosadašnjih podataka o Kostelgradu iz Muzeja grada Pregrade, a za prikaz je korišten 3D projektor s efektom holograma. Otvorenju izložbe prisustvovali su Jasna Petek, zamjenica župana, Marko Vešligaj, gradonačelnik grada Pregrade, Sanja Škrinjar, voditeljica ureda TZ Krapinsko-zagorske županije i mnogi drugi.* *Iste je večeri u Gradskoj knjižnici prikazan dokumentarno igrani film 500 koji je nastao kao prikaz suživota ljudi i tradicije, gdje su autori Karlo Mitok i Marina Buhin dvije godine prikupljali i snimali informacije o običaju, kulturi, nasljeđu Keglevića te se infiltrirali među stanovništvo, kako bi se mogli suživjeti s temom.* *Program je upotpunjen nastupom Matije i Tatjane iz udruge Cirkultura s atraktivnim vatrenim programom koji je prikazan ispred zgrade Muzeja i Knjižnice.)*

      -Korisnici *(stanovnici grada Pregrade i posjetitelji)*

      -Naziv izložbe: „**180 godina školstva u Pregradi“**

      -Mjesto održavanja i prostor: galerijski prostor Muzeja grada Pregrade Zlatko Dragutin Tudjina

      -Vrijeme trajanja: 17. svibnja – 17. lipnja 2023.

      -Autor(i) stručne koncepcije: dr. sc. Davor Špoljar, Lucija Vrhovski

      -Autor(i) likovnog postava: dr. sc. Davor Špoljar, Lucija Vrhovski

      -Opseg (broj eksponata): 40

      -Web adresa: www.pregrada.hr

      -Vrsta

- povijesna

- tuzemna

- restrospektivna

      -Tema *(Izložba „180 godina školstva u Pregradi“ otvorena je u galerijskom prostoru Muzeja grada Pregrade povodom Međunarodnog dana muzeja. Ovu izložbu Muzej grada Pregrade pripremio je u suradnji s Osnovnom školom Janka Leskovara, a sastojala se od uvećanih starih fotografija učenika i nastavnika iz različitih razdoblja povijesti škole koje su postavljene na zidove galerije te od originalnih fotografija, nekih malo uvećanih replika i izvadaka iz školskih spomenica koji su bili smješteni na stolove u galeriji i stavljeni pod staklo.*

*Otvorenju izložbe nazočili su Mirjana Smičić Slovenec, pročelnica Upravnog odjela za obrazovanje, kulturu, šport i tehničku kulturu Krapinsko-zagorske županije, Vesna Petek, predsjednica Gradskog vijeća grada Pregrade, Marko Vešligaj, gradonačelnik grada Pregrade i vlč. Ivan Mikec, župnik Župe Uznesenja Blažene Djevice Marije u Pregradi.* *U programu su sudjelovali učenici OŠ Janka Leskovara, učenici Glazbene škole Pregrada i pijanist Željko Vlahović, profesor klavira u Glazbenoj školi Pregrada.*

*Svi razredi OŠ Janka Leskovara posjetili su izložbu kroz mjesec dana koliko je ona i trajala.*

      -Korisnici *(stanovnici grada Pregrade i posjetitelji)*

      -Naziv izložbe: **Narodna nošnja i rukotvorine Pregrade i okolice**

      -Mjesto održavanja i prostor: galerijski prostor Muzeja grada Pregrade Zlatko Dragutin Tudjina

      -Vrijeme trajanja: 20. rujna – 20. studenog 2023.

      -Autor(i) stručne koncepcije: dr. sc. Davor Špoljar, Lucija Vrhovski

      -Autor(i) likovnog postava: dr. sc. Davor Špoljar, Lucija Vrhovski

      -Opseg (broj eksponata): 45

      -Web adresa: www.pregrada.hr

      -Vrsta

- povijesna

- tuzemna

- restrospektivna

      -Tema *( Izložba „Narodna nošnja i rukotvorine pregrade i okolice“ sastojala se od izvornih i rekonstruiranih primjeraka muške i ženske svečane narodne odjeće s područja grada Pregrade i drugih dijelova Hrvatskog zagorja, zatim različitih rukotvorina poput ručnika, zidnjaka, kuhinjskih krpa, stolnjaka, nadstolnjaka itd. i fotografija s detaljnim prikazima motiva koji se pojavljuju na narodnim nošnjama i rukotvorinama. Riječ je uglavnom o predmetima koji potječu iz privatne zbirke Slavice Reiner, Pregračanke koje je u travnju 2023. godine primila Nagradu za životno djela Grada Pregrade. Otvorenju izložbe nazočili su gradonačelnik grada Pregrade Marko Vešligaj, članica Predsjedništva udruge Kajkaviana Danica Leštek, ravnateljica Gradskog društva Crvenog Križa Pregrada Štefica Pasarić i mnogobrojni drugi gosti.*

*Program otvorenja izložbe vodio dr. sc. Davor Špoljar, vršitelj dužnosti ravnatelja Muzeja grada Pregrade, ujedno i koautor izložbe. U programu je sudjelovala i Lucija Vrhovski, djelatnica Muzeja grada Pregrade, koja je predstavila glavne značajke muške i ženske svečane narodne odjeće (narodne nošnje), kao i dječju nošnju. Okupljenima se obratila i Slavica Reiner, koja je ukratko predstavila svoje motive za bavljenje ovom temom i svoju motivaciju za istraživanje i obnavljanje narodnih nošnji. U glazbenom dijelu programa nastupili su Sandra Halužan i Joe Kaplowitz, a Vera Grgac, laureatkinja nacionalnog natjecanja Croatia Rediviva ČA-KAJ-ŠTO u Selcima na Braču, pročitala je dva svoja poetska uratka.*

*Osim mnogobrojnih građanki i građana Pregrade koji su na otvorenje izložbe stigli odjeveni u pregradske narodne nošnje, bilo je tu i bistranske muške i ženske narodne nošnje i ženske narodne nošnje iz Oroslavja. U sklopu otvorenja izložbe, održana je mini revija narodnih nošnju te su svi okupljeni mogli uživati u različitim modelima muške i ženske svečane narodne odjeće .Uz izložbu je tiskan deplijan.*

      -Korisnici *(stanovnici grada Pregrade i posjetitelji)*

-Naziv izložbe: **Zagrepčanke Pregradi**

      -Mjesto održavanja i prostor: galerijski prostor Muzeja grada Pregrade Zlatko Dragutin Tudjina i prostori Gradske knjižnice Pregrada

      -Vrijeme trajanja: 13. prosinca 2023. – 15. siječnja 2024.

      -Autor(i) stručne koncepcije: dr. sc. Davor Špoljar, Lucija Vrhovski, Dora Kolar

      -Autor(i) likovnog postava: dr. sc. Davor Špoljar, Lucija Vrhovski, Dora Kolar

      -Opseg (broj eksponata): 35

      -Web adresa: www.pregrada.hr

      -Vrsta

- umjetnička

- tuzemna

- restrospektivna

      -Tema *( Muzej grada Pregrade Zlatko Dragutin Tudjina i Gradska knjižnica Pregrada zajedno su organizirali otvorenje izložbe pod nazivom „Zagrepčanke Pregradi. Izložba je nastala u suradnji s Udrugom umirovljenika Prečko 50+ iz Zagreba, a izloženi radovi nastali su tijekom likovnih radionica članica udruge. Autorice izloženih radova su: Ivanka Pielić, Slavica Antolić, Gordana Jelača, Višnja Krpan, Božica Matijević, Marina Matković, Katica Milković, Sanja Ravnih - Horvat, Ana Sabljak, Jadranka Sučkovski i Zora Šušak.*

*Otvorenje izložbe „Zagrepčanke Pregradi“ održalo se u sklopu programa manifestacije „Božić u Pregradi“, a program otvorenja svojim nastupom uveličale su učenice Glazbene škole Pregrada Mila Cesarec na flauti i Antonela Cesarec na violini pod mentorstvom svojih nastavnika Gorane Tomašić Šragalj, prof. flaute i Svena Markovića, prof. violine.*

*Otvorenju izložbe nazočili su gradonačelnik grada Pregrade Marko Vešligaj, predsjednica Udruge umirovljenika Pregrada, Desinić, Hum na Sutli Danijela Barić zajedno s drugim članovima udruge te mnogobrojni drugi gosti.*

*Uz izložbu je tiskan deplijan.*

      -Korisnici *(stanovnici grada Pregrade i posjetitelji)*

1. **IZDAVAČKA DJELATNOST MUZEJA**
   1. **Tiskovine**

Muzej je u 2023. godini tiskao pozivnice i plakate uz izložbe u organizaciji muzeja.

Uz izložbe „Maja Vukina Bogović: 4 elementa“, „Narodna nošnja i rukotvorine pregrade i okolice“ i „Zagrepčanke Pregradi“ tiskan je i prigodni materijal – deplijan.

Muzej je u 2023. godini tiskao plakate uz sve radionice, predavanja i druga događanja u organizaciji muzeja.

1. **EDUKATIVNA DJELATNOST**

**12.1. Stručna vodstva kroz stalni postav Muzeja**

19.1.2023. – stručno vodstvo na hrvatskom jeziku za ekipu HRT-a, novinarka Jelena Jindra i snimateljska ekipa

19.1.2023. – stručno vodstvo na hrvatskom jeziku za studente i profesore s Rudarsko-geološkog fakulteta u Zagrebu

3.2.2023. – stručno vodstvo na hrvatskom jeziku za investitore iz Zagreba (gosti gradonačelnika)

7.3.2023. – stručno vodstvo na hrvatskom jeziku za 24 učenika koji su sudjelovali na županijskom natjecanju iz geografije u SŠ Pregrada

8.3.2023. – stručno vodstvo na hrvatskom jeziku za Martinu Ožanić i kolegu s Konzervatorskog odjela u Zagrebu

5.4.2023. – stručno vodstvo na hrvatskom jeziku za 70 učenika OŠ Janka Leskovara Pregrada i OŠ Viktora Kovačića Hum na Sutli na Kostelgradu

25.4.2023. – stručno vodstvo na hrvatskom jeziku za 19 učenika OŠ Lijepa naša Tuhelj

4.5.2023. – dva stručna vodstva na hrvatskom jeziku 49 učenika OŠ Josipa Broza Kumrovec

9.5.2023. – stručno vodstvo na engleskom jeziku za 10 učenika iz Poljske, gostiju OŠ Janka Leskovara Pregrada

9.5.2023. – stručno vodstvo na hrvatskom jeziku za 70 učenika sudionika vjeronaučne olimpijade

9.5.2023. – stručno vodstvo na hrvatskom jeziku za 30 vjeroučitelja, ocjenjivača olimpijade

11.5.2023. – stručno vodstvo na engleskom jeziku za 57 učenika i nastavnika (stranaca i domaćih), gostiju SŠ Bedekovčina (ESCAPE ROOM)

11.5.2023. – stručno vodstvo na hrvatskom jeziku za 15 učenika OŠ Janka Leskovara Pregrada (vodič Ivana Ptičar)

29.5.2023. – stručno vodstvo na hrvatskom jeziku za Luku Štefana, kustosa Zavičajne zbirke grada Novske

30.5.2023. – stručna vodstva na hrvatskom jeziku za 80 vjernika iz Sv. Martina na Muri

6.6.2023. – stručno vodstvo na hrvatskom jeziku za 33 učenika OŠ Viktora Kovačića iz Huma na Sutli

10.06.2023. – stručno vodstvo na hrvatskom jeziku za 18 vatrogasaca (gostiju DVD-a Pregrada)

21.9.2023. – stručno vodstvo na hrvatskom jeziku za ravnateljicu knjižnice grada Paga i pratnju

9.10.2023. – stručno vodstvo na engleskom jeziku za 15 stranaca, Erasmus gostiju OŠ Janka Leskovara Pregrada

10.10.2023. – stručno vodstvo na hrvatskom jeziku za Eduarda Vasiljevića i Stipu Komića (Muzej krapinskih neandertalaca)

12.10.2023. – stručno vodstvo na hrvatskom jeziku za učenike 1. razreda SŠ Pregrada (Učenički dom)

13.10.2023. – stručno vodstvo na hrvatskom jeziku za Ninu i Anu Pogorelić

18.10.2023. – stručna vodstva na slovenskom jeziku za 37 umirovljenika iz Slovenije

12.11.2023. – stručno vodstvo na hrvatskom jeziku za grupu planinara (49 osoba)

**12.2. Muzejska djelatnost Muzeja grada Pregrade u 2023. godini**

U 2023. godini Krapinsko-zagorska županija financirala je provedbu programa pod nazivom Muzejska djelatnost Muzeja grada Pregrade u 2023. godini. Navedenim programom realizirana je provedba više različitih aktivnosti muzeja za osobe različite životne dobi, od vrtićke, predškolske, osnovno školske, srednjoškolske djece i učenika pa sve do osoba treće životne dobi. Cilj projekta bio je provesti radionice, predavanja, edukativne programe, povremene izložbe, kao i aktivnosti u sklopu gradskih manifestacija. Realiziran je također otkup muzejske građe za povećanje fundusa muzeja.

U travnju 2023. Muzej grada Pregrade je u suradnji s Gradom Pregrada, TZ Srce Zagorja i udrugama s područja grada organizirao nekoliko događanja u sklopu manifestacije Kostelska uskrsna pištola koja je ove godine slavila 500. obljetnicu. Tako je 05. travnja organiziran edukativni program Putevima prošlosti. Pedesetak učenika OŠ Viktora Kovačića iz Huma na Sutli i OŠ Janka Leskovara iz Pregrade došlo je posjetiti Kostel, razgledati crkvu sv. Mirka u Kostelu te se popeti na Kostelgrad, a sve to uz stručno vodstvo.

15. travnja u sklopu iste manifestacije, a uoči dana Grada Pregrade, u galeriji Muzeja otvorena je retrospektivna izložba fotografija vezanih uz povijest kostelske pištole uz prikaz 3D holograma utvrde Kostelgrad što je posjetiteljima pružilo mogućnost da vide kako je utvrda nekad izgledala. U knjižnici je iste večeri premijerno prikazan film „500“ posvećen istoj tematici te su posjetitelji mogli naizmjence gledati film i posjetiti izložbu.

Povodom međunarodnog dana muzeja koji se u svijetu obilježava 18. svibnja, u galeriji muzeja 17. svibnja otvorena je izložba „180 godina školstva u Pregradi“, organizirana u suradnji s OŠ Janka Leskovara. Izložba je trajala dva mjeseca, a svi razredi osnovne škole sa svojim su učiteljicama i učiteljima došli razgledati izložbu u tom periodu.

U sklopu manifestacije „Ljeto u Pregradi“ Muzej je sudjelovao u organizaciji dvaju programa. 1. srpnja na Trgu Gospe Kunagorske postavljena je i otvorena izložba fotografija glavnih gradova zemalja Europske unije pod nazivom „Prijestolnice EU“. Na taj je način obilježena 10. obljetnica ulaska Hrvatske u EU. Izložba je najprije postavljena na otvorenome, a zatim je premještena u galerijski prostor muzeja te prostor gradske knjižnice kako bi posjetitelji mogli uživati u fotografijama cijelo ljeto. 18. srpnja Muzej i Knjižnica organizirali su već tradicionalni program za djecu i najmlađe pod nazivom „Muzej i Knjižnica pod Kestenom“. Program se provodio na otvorenome, a okupio je djecu iz dječjeg vrtića „ Naša radost“ Pregrada, kao i djecu školske dobi koji su došli prisustvovati programu. Muzej i knjižnica ukrasili su prostor pod kestenima ispred svoje zgrade te osigurali sve potrebne materijale za radionicu. Radionicu je vodila pregradska slikarica Višnja Golubić, a djeca su dobila zadatak nacrtati/naslikati zgradu muzeja i knjižnice i župnu crkvu u Pregradi. Dječji radovi bili su izloženi u našoj zgradi gotovo dva mjeseca kako bi svi mogli pogledati njihove prekrasne radove.

U sklopu manifestacije „Branje grojzdja“ u galeriji muzeja je 20. rujna 2023. otvorena izložba pod nazivom „Narodna nošnja i rukotvorine Pregrade i okolice“. Izložba je nastala u suradnji s Pregračankom Slavicom Reiner te predstavlja dio njezine bogate zbirke svečane ženske i muške narodne odjeće s područja Pregrade i okolice iz druge polovice 19. i prvih desetljeća 20. stoljeća. Osim narodnih nošnji na izložbi su predstavljene i različite druge rukotvorine, a posebno izvedeni detalji i motivi predstavljeni su putem fotografija u velikom formatu.

U studenom se Muzej priključio obilježavanju 80. obljetnice osnivanja Narodnooslobodilačkog odbora za kotar Pregradu te je povodom te obljetnice organizirao predavanje dr. sc. Filipa Škiljana pod nazivom „Hrvatsko zagorje u 2. svjetskom ratu s posebnim osvrtom na kotar Pregradu“.

Krajem godine, točnije 13. prosinca u galeriji muzeja otvorena je izložba pod nazivom „Zagrepčanke Pregradi“ Izložba je nastala u suradnji s Udrugom umirovljenika Prečko 50+ iz Zagreba, a izloženi radovi nastali su tijekom likovnih radionica članica udruge. Autorice izloženih radova su: Slavica Antolić, Gordana Jelača, Višnja Krpan, Božica Matijević, Marina Matković, Katica Milković, Ivanka Pielić, Sanja Ravnih-Horvat, Ana Sabljak, Jadranka Sučkovski i Zora Šušak. U programu otvorenja izložbe sudjelovali su učenici Glazbene škole Pregrada pod mentorstvom svojih nastavnika. Otvorenje izložbe “Zagrepčanke Pregradi” bilo je dio programa manifestacije “Božić u Pregradi”. Izložba je bila otvorena za posjetitelje do 15. siječnja 2024.

U 2023. godini muzej je otkupio i vrijednu muzejsku građu. Tako je od gđe. Vere Krog otkupljena manja privatna zbirka kovanog novca, a od gosp. Slavka Dimača otkupljene su posude i ponudbeno pismo Adolfa Thierryja s memorandumom, časopisi, knjige i dokumenti u kojima se spominje Pregrada te dva fotoalbuma s vrijednim fotografijama vojnika tijekom II. svjetskog rata s područja Oroslavja, Zagorja, Zagreba, Italije i Njemačke.

O provedbi navedenih aktivnosti javnost je upoznata putem Facebook stranice Muzeja grada Pregrade, a članci o aktivnostima redovno su objavljivani na web stranici Grada Pregrade, na njihovoj Facebook stranici te na Facebook stranici Turističke zajednice područja Srce Zagorja. Aktivnosti provedene u sklopu manifestacije „Branje grojzdja“ vidljive su i na službenoj Facebook stranici manifestacije. O aktivnostima Muzeja objavljeni su članci u „Zagorskom listu“ te u lokalnom glasilu „Glas Pregrade“, a v.d. ravnatelja gostovao je u radijskim emisijama o kulturi na sljedećim postajama: Radio Kaj, RHZK, Zagorski radio i Radio Stubica. Krapinsko-zagorska županija sufinancirala je provedbu ovog programa u iznosu od 1.500,00 EUR. Izložbe je posjetilo oko 700 posjetitelja, a sudionika edukativnih programa bilo je oko 65. Različita publika mogla je tokom godine birati između različitih kulturnih i edukativnih događanja koja im odgovaraju.

**12.3. Provedba projekta „Rekonstrukcija sustava dojave požara i tehničke zaštite zgrade muzeja i knjižnice u Pregradi“**

Muzej grada Pregrade u listopadu 2022. godine prijavio je program rekonstrukcije sustava dojave požara i tehničke zaštite zgrade muzeja i knjižnice na Javni poziv za predlaganje programa javnih potreba u kulturi za programe gradnje, rekonstrukcije i opremanja kulturne infrastrukture u 2023. godini raspisan od strane Ministarstva kulture i medija. Kroz ovaj je program planirana zamjena dotrajale opreme vezane uz sustav dojave požara, od centrale, sirena, optičkih, termičkih i plinskih senzora te svih sklopova i ostale opreme. Izvedbeni projekt sustava za dojavu požara u našoj zgradi napravljen je u studenome 2009. godine, a izradila ga je tvrtka Alarmautomatika d.o.o. iz Rijeke (oznaka dokumentacije: IP-GP-VD-001-r01). Od 2011. godine su redovito obavljana periodična održavanja svakih 6 mjeseci te godišnja ispitivanja jednom godišnje, sukladno zakonskoj obvezi. U posljednjih nekoliko godina, sustav se neprestano kvario te je između svakog periodičnog pregleda bilo potrebno naručivati i plaćati izvanredne servise zbog uključivanja lažnih alarma i sirena, uslijed starosti i tehničke neispravnosti dijela sustava, a osobito bežičnih baterijskih javljača.

Uz kompletnu izmjenu svih dijelova sustava dojave požara, u sklopu programa planirana je i provedba rekonstrukcije sustava tehničke zaštite. Zgrada Muzeja i Knjižnice nema zaštitara tijekom noći te jedinu zaštitu pruža sustav tehničke zaštite koji je bio potpuno nefunkcionalan i zastario. Sustav protuprovalnog alarma izvan funkcije je već više od 5 godina, a sustav videonadzora praktički je neupotrebljiv budući da pola kamera nije bilo u funkciji, a snimkama se nije moglo pristupiti. Postojeće centrale vatrodojave i videonadzora bile su neadekvatno smještene u prostoru knjižnice te je u sklopu programa planirana i izmjena lokacije samih centrala. Za potrebe provedbe projekta, Muzej je ishodio suglasnost za provedbu od Gradskog vijeća Grada Pregrade, a s obzirom na to da je zgrada muzeja i knjižnice u vlasništvu Grada Pregrade. Muzej grada Pregrade istoimeni je program prijavio i na Javni poziv za dostavu programa javnih potreba u kulturi Krapinsko-zagorske županije za 2023. godinu u okviru područja djelatnosti zaštite, očuvanja i održivog razvoja upravljanja kulturnom baštinom te tako osigurao dodatna sredstva za provedbu programa u iznosu od 3.500,00 eura. Rezultati ovog javnog poziva objavljeni su u drugoj polovici godine.

Nakon potpisivanja ugovora s Krapinsko-zagorskom županijom pristupilo se osnivanju povjerenstva za provedbu postupka nabave u čijem su sastavu bili: Draženka Gretić, ravnateljica Gradske knjižnice Pregrada, Ines Drenški, viši referent u Upravnom odjelu za financije i gospodarstvo Grada Pregrade (članica povjerenstva s važećim certifikatom iz područja javne nabave) te Lucija Vrhovski, suradnica na projektu u Muzeju grada Pregrade. Odmah zatim proveden je poziv na dostavu ponude za izvođenje radova u sklopu navedene rekonstrukcije. Poziv je objavljen na mrežnim stranicama Grada Pregrade te je poslan na adrese triju gospodarskih subjekata: ELEKTROKEM d.o.o. - proizvodnja i održavanje komunikacijskih uređaja, Augusta Šenoe 69, Vugrovec Donji, 10360 Sesvete, OIB: 38411868043, "ETIM" INŽENJERING, PROIZVODNJA I USLUGE U ELEKTROTEHNICI I GRAĐEVINSKOJ MEHANIZACIJI, vl. Ivan Škrinjar, Gorička 8/1, 49218 Pregrada, Hrvatska, OIB: 38638097230 i KUNA-GORA, zanatska zadruga, Ljudevita Gaja 4, 49218 Pregrada, OIB: 72035812374.

Tijekom poziva su do roka za podnošenje ponuda pristigle ukupno dvije ponude: PERAN d.o.o. za tehničku zaštitu, Pantovčak 96, 10 000 Zagreb, OIB: 73127443455 i ponuda tvrtke PARTNER ELECTRIC d.o.o., Kobilić 32, 10410 Velika Gorica, OIB: 212460000514. Na temelju ponuda dostavljenih u sklopu poziva Povjerenstvo je kao najpovoljniju ponudu izabralo ponudu tvrtke PERAN d.o.o. za tehničku zaštitu iz Zagreba. Sa spomenutom tvrtkom sklopljen je ugovor o izvođenju radova te im je dostavljena sva postojeća projektna dokumentacija potrebna za realizaciju projekta. Ugovoren je i stručni nadzor s tvrtkom ELEKTROFORMA LM d.o.o. iz Svetog Križa Začretja.

Održan je uvodni sastanak predstavnika tvrtke PERAN d.o.o, nadzornog inženjera Marija Lisjaka koji obavlja stručni nadzor i voditelja dužnosti ravnatelja Muzeja grada Pregrade. Nakon izrade projektne dokumentacije za rekonstrukciju sustava vatrodojave, protuprovale i videonadzora, radovi su započeli s izvođenjem najprije u prostorijama stalnog postava, odnosno triju zbirki (ljekarnička zbirka, numizmatička zbirka i zbirka geologije i rudarstva) smještenih na 1. katu zgrade. Zatim su radovi nastavljeni u prostorima muzejske čuvaonice, sanitarnog čvora i ureda na katu, a nakon toga radovima na tavanu koji je najteže dostupan prostor u zgradi jer je pristup do potkrovlja moguć isključivo putem ljestvi. Uz spomenute prostore, radovi su nastavljeni u svim preostalim dijelovima zgrade u prizemlju i podrumu objekta. U svim navedenim prostorima postojeći baterijski javljači koji su stvarali probleme zbog čestih kvarova uslijed trošenja baterija zamijenjeni su novima, do svih su dovedeni kablovi kako bi bili spojeni na sustav električne energije. Postavljene su nove sirene, kao i ručni javljači. Centrala vatrodojavnog sustava do sada je bila neadekvatno smještena u prostorijama knjižnice, a sada je njezina lokacija izmijenjena u uredski prostor muzeja u prizemlju zgrade uz dodatnu upravljačku jedinicu u podrumskoj razini zgrade, zbog postojanja dvaju ulaza u zgradu.

Što se tiče sustava videonadzora, sve su dosadašnje kamere zamijenjene novima, a tamo gdje je bilo potrebno izmijenjena je i lokacija kamere kako bismo dobili bolji vizualni nadzor i kontrolu nad prostoru, kako u interijeru zgrade, tako i u eksterijeru. Centralna upravljačka jedinica videonadzora također je izmještena s neadekvatne lokacije u knjižnici u uredski prostor muzeja u prizemlju zgradi, kako bi djelatnici imali stalni uvid u sustav videonadzora.

Sustav protuprovalnog alarma koji je izvan funkcije već više od 5 godina ovom je rekonstrukcijom zamijenjen te je tako osigurano da vrijedna muzejska građa Muzeja grada Pregrade, ali i knjižna građa Gradske knjižnice Pregrada bude adekvatno zaštićena, čime je značajno unaprijeđena razina sigurnosti u zgradi za sve djelatnike, ali i posjetitelje i korisnike zgrade.

Ono što je novo u projektu, a što do sada nije postojalo je sustav plinodojave. Taj sustav do sada nije postojao u našoj zgradi te nije bio planiran u preliminarnom troškovniku na temelju kojeg smo i prijavljivali ovaj program koji se odnosio na rekonstrukciju postojećih sustava, a riječ je o važnom sigurnosnom sustavu jer je sustav centralnog grijanja u zgradi realiziran uz pomoć kondenzacijskih bojlera u dvije kotlovnice, u prizemlju i na katu zgrade, dok se treća kotlovnica za podrumsku razinu nalazi također smještena u podrumu. Izvođač radova nam je na prvom uvodnom sastanku u našoj zgradi ukazao na to da bi zgrada to trebala imati jer se taj sustav nastavlja na sustav vatrodojave. Zbog toga je izvođač radova naknadno napravio troškovnik za sustav plinodojave te je navedeni sustav u računima iskazan putem zasebnog računa koji se odnosi na vantroškovničke radove.

Zbog duljeg čekanja na rezultate javnog poziva Krapinsko-zagorske županije (tijekom ljeta 2023.), različitih situacija kojima smo se morali prilagođavati i činjenice da usprkos radovima nismo zatvarali ni muzej ni knjižnicu, već su se radovi izvodili po određenim dijelovima zgrade sukladno njihovoj raspoloživosti, provedba ovog programa realizirana je nešto kasnije nego što je prvotno bilo planirano.

Projekt je financiralo Ministarstvo kulture i medija u iznosu 25.581,29 EUR, Krapinsko-zagorska županija odobrila nam je sredstva u iznosu od 3.500,00 eura, a Grad Pregrada također je osigurao dio sredstava kako bi se obavili najavljeni, nešto viši troškovi održavanja i ispitivanja koji nas očekuju u narednom razdoblju (oko 1.300,00 EUR (iznos bez PDV-a) za dva redovna godišnja servisa sustava vatrodojave te po jedan servis sustava protuprovale, videonadzora i plinodojave) uz još dodatne troškove za jedno godišnje ovlašteno ispitivanje sustava vatrodojave. Vidljivost programa osigurana je kroz mnogobrojne medijske objave u lokalnom i regionalnom tisku, u digitalnim medijima, na društvenim mrežama te putem gostovanja u radijskim emisijama.

**12.4. Ostala događanja Muzeja u 2023. godini**

Osim predavanja i radionica, Muzej se i u 2023. godini uključio u obilježavanje različitih manifestacija. Već 14. godinu muzej se uključuje u nacionalnu manifestaciju Noć muzeja, koja je organizirana 27. siječnja 2023. godine. Muzej je povodom Noći muzeja organizirao koncert za flautu i harfu koji je izveo "Duo Poco Piu", akademske glazbenice Gorana Tomašić Šragalj na flauti i Biserka Krčelić na harfi. Duo je izveo popularne skladbe iz razdoblja renesanse, baroka i klasike te zabavne skladbe latino ritmova.

Tijekom trajanja manifestacije svi zainteresirani posjetitelji zabavljali su se uz društvene igre u čitaoničkom prostoru Gradske knjižnice Pregrada.

10. srpnja 2023. godine u galeriji Muzeja grada Pregrade održana je radionica za predstavnike baštinskih ustanova s područja sjeverozapadne Hrvatske pod nazivom „Erasmus akreditacija: mogućnosti za odrasle“.

28. kolovoza 2023. godine u galerijskom prostoru Muzeja grada Pregrade održana je završna konferencija Erasmus+ projekta DigiMentor na kojoj su predstavljeni rezultati projekta koji je Muzej provodio od 2020 do 2023. godine. Konferenciji su prisustvovali gradonačelnik Marko Vešligaj, predstavnici organizacija s područja Pregrade i Krapinsko-zagorske županije te predstavnici medija. Osim nazočnih u fizičkom obliku, na konferenciji su sudjelovali predstavnici koordinatorske organizacije MODUS iz finskog grada Tamperea Abigel Varuhin i Aino Puotiniemi.

Muzej se već tradicionalno uključuje u manifestaciju Erasmus Days kojeg je obilježio u listopadu 2023. i to putem online događanja. Tijekom nekoliko dana na Facebook stranici Muzeja objavljivani su kvizovi, a pitanja su bila vezana uz određene europske gradove i države. Pobjednica kvizova bila je Mateja Pondeljak te je nagrađena s prigodnom nagradom – „torbom iznenađenja“.

Kroz godinu je nekoliko puta u suradnji s OŠ Janka Leskovara održana edukativna detektivska igra Escape Room na različite teme u stalnom postavu muzeja.

**12.5. Organizacija događanja u suradnji s drugim ustanovama, udrugama i tvrtkama**

U Galeriji Muzeja grada Pregrade su tijekom 2023. godine održana mnogobrojna događanja u organizaciji drugih tijela, ustanova i udruga, a kojima je Muzej bio suorganizator ili je pomagao pri realizaciji.

O svim aktivnostima muzeja redovito se objavljuju članci na mrežnim portalima ([www.pregrada.hr](http://www.pregrada.hr), pregrada.info, zagorje.com, Zagorje International itd.), a u tiskanim medijima objave o aktivnostima muzeja izlazile objavljivane su u Glasu Pregrade, Glasu Zagorja, Zagorskom listu i dr. Muzej redovito surađuje i s radijskim postajama, osobito s Radijem Hrvatsko zagorje Krapina, Radijem Stubica, Zagorskim radijem i Radijem KAJ.

1. **POSJETITELJI**

Muzej je u 2023. posjetilo ukupno 1936 posjetitelja, od čega ih je 230 posjetilo Muzej tijekom Noći muzeja ’23., a ostali su posjetili Muzej tijekom ostatka godine. Među posjetiteljima prevladavaju gosti iz Hrvatske, kojih je 2023. bilo 1612, a 94 ih je bilo iz inozemstva. Nakon velikog pada broja posjetitelja koji je muzej doživio 2020. godine zbog pandemije koronavirusa, primjećuje se rast broja posjetitelja i ponovno vraćanje posjetitelja u Muzej.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | **2013.** | **2014.** | **2015.** | **2016.** | **2017.** | **2018.** | **2019.** | **2020.** | **2021.** | **2022.** | **2023.** |
| **Posjetitelji Noći**  **muzeja** | **n/p** | **n/p** | **600** | **200** | **200** | **600** | **210** | **223** | **15** | **115** | **230** |
| Posjetitelji iz Hrvatske tijekom godine | 732 | 531 | 507 | 793 | 716 | 1007 | 2008 | 534 | 1058 | 1344 | 1612 |
| Posjetitelji iz inozemstva tijekom godine | 0 | 98 | 28 | 44 | 30 | 165 | 148 | 8 | 17 | 114 | 94 |
| **Posjetitelji tijekom godine UKUPNO** | **732** | **629** | **535** | **837** | **746** | **1172** | **1946** | **542** | **1045** | **1458** | **1706** |
| **Svi posjetitelji**  **UKUPNO** | **732** | **629** | **1135** | **1037** | **946** | **1772** | **2156** | **765** | **1060** | **1573** | **1936** |

Tablica 2: Pregled kretanja broja posjetitelja Muzeja grada Pregrade od 2013. do 2023.

Muzej grada Pregrade napravio je analizu virtualnih posjetitelja u 2023. godini. Vidljiv je značajan rast broja virtualnih pratitelja na društvenim mrežama kao i pregleda sadržaja.

|  |  |  |  |
| --- | --- | --- | --- |
| **www.muzej-pregrada.hr** | 6.636 posjetitelja | 19206 posjeta |  |
| **Facebook** | 8.771 pregleda | 717 pratitelja | 1378 lajkova |
| **Instagram** | 1406 pregleda | 727 pratitelja | 493 lajkova |
| **YouTube** | 583 pregleda |  |  |

Tablica 3. Pregled virtualnih posjetitelja Muzeja grada Pregrade u 2023.

1. **FINANCIJE**

Financijskim planom (II. izmjenama i dopunama Financijskog plana) Muzeja grada Pregrade Zlatko Dragutin Tudjina za 2023. godinu, sveukupni prihodi Muzeja planirani su u iznosu od 138.265,74 eura, a Izvršenjem Financijskog plana sveukupni prihodi Muzeja realizirani su u iznosu od 111.581,92 eura, što predstavlja 80,70 % planiranoga.

Među realiziranim prihodima, 12.249,10 eura je od Općih prihoda i primitaka koje je za djelovanje Muzeja namijenio Grad Pregrada, 3.353,39 eura je od Vlastitih prihoda, 12.528,53 eura su od Prihoda za posebne namjene, a 83.450,90 eura su od Pomoći.

Sveukupni rashodi Muzeja u 2023. godini planirani su u iznosu od 138.265,74 eura, a realizirani su u iznosu od 71.300,58 eura. Nešto niži iznos realizacije rashoda odnosi se na niže rashode iz izvora Vlastitih prihoda i Prihoda za posebne namjene te na nerealizirane rashode u sklopu Erasmus+ projekta Erasmus akreditacije 2022. i 2023., kojima se provedba nastavlja i u 2024. godini. Detaljniji podatci o Izvršenju Financijskog plana za 2023. godinu dostupni su u dokumentu koji se prilaže uz ovo izvješće.

Muzej je u 2023. poslovao stabilno. Kao i u prethodnim godinama, muzej je poduzeo niz aktivnosti kako bi za svoje djelovanje osigurao sredstva iz različitih izvora financiranja. Zbog orijentiranosti prema provedbi projekata financiranih iz nacionalnih i EU izvora financiranja, Muzej je i u 2023. godine imao stabilne i raznolike izvore financiranja, a za istaknuti su značajniji Prihodi za posebne namjene koji su prvenstveno posljedica prihoda od realiziranih usluga arheološkog nadzora za različite naručitelje uslijed radova na obnovi zaštićenih kulturnih dobara na području grada Pregrade i provedbe zaštitnih arheoloških istraživanja na lokalitetu Kunagora-Japica.

U 2023. godinu prenijet je višak prihoda od provedbe Erasmus+ projekta DigiMentor i od projekta Erasmus+ akreditacija u visini 26.804,20 eura.

Muzej će i nadalje nastojati prijavljivati projekte na različite izvore financiranja kako bi struktura prihoda i u budućnosti bila raznolika te kako bismo i dalje poslovali pozitivno.

1. **ZAKLJUČAK**

Muzej grada Pregrade u 2023. godini realizirao je mnoga događanja, prema broju organiziranih izložbi, radionica, predavanja i drugih aktivnosti vratio se na brojke iz 2019. godine. U protekloj godini Muzej je zabilježio značajno povećanje broja posjetitelja u odnosu na 2022. godinu.

U protekloj godini proveli smo značajan broj aktivnosti u sklopu Erasmus+ projekta Strateških partnerstava za inovacije DigiMentor. Sudjelovali smo u aktivnostima i sastancima u inozemstvu, u Firenci u Italiji, a u sklopu projekta dovršena je online platforma i sustav učenja na daljinu DigiMentor Network. Svi materijali su prevedeni na hrvatski jezik te su dostupni široj javnosti. Od 1. prosinca 2022. do 30. studenog 2023. godine u Muzeju je bila zaposlena Lucija Vrhovski, kao suradnica na projektu DigiMentor.

Tijekom 2023. godine realizirane su i različite mobilnosti u sklopu Erasmus akreditacija Erasmus akreditacije. Lucija Vrhovski sudjelovala je u svibnju na mobilnosti prema modelu strukturiranog tečaja u Portu u Portugalu temeljem Erasmus akreditacije 2021. Zaposlenice Gradske knjižnice Pregrada realizirale su dvije mobilnosti po modelu praćenja tuđeg rada, tzv. *job shadowing*, u Plovdivu u Bugarskoj i u Grazu u Austriji temeljem Erasmus akreditacije 2022. Ravnateljica Općinske knjižnice Krapinske Toplice realizirala je još jednu mobilnost praćenja tuđeg rada u Grazu u Austriji temeljem Erasmus akreditacije 2022., a ravnateljica Muzeja Radboa realizirala je mobilnost po modelu strukturiranog tečaja u Bologni u Italiji također temeljem Erasmus akreditacije 2022. Sve navedene ustanove članovi su projektnog konzorcija.

Muzej je obilježio Noć muzeja ’23., Međunarodni dan muzeja, a redovito smo se uključivali i u gradske manifestacije poput npr. Proljeća u Pregradi, Ljeta u Pregradi, Branja grojzdja i Božića u Pregradi.

Organizirali smo niz izložbi, od radova Maje Vukine Bogović, retrospektivnih izložbi posvećenih velikim obljetnicama 500. Kostelskoj uskrsnoj pištoli i 180 godina školstva u Pregradi, izložbe narodnih nošnji i rukotvorina Pregrade i okolice do izložbe radova umirovljenica članica udruge Prečko 50+.

Muzej je tijekom 2023. godine realizirao čitav niz radionica i drugih aktivnosti za sve dobne skupine, od djece do osoba treće životne dobi.

Krajem 2023. godine u zgradi muzeja i knjižnice obavljena je rekonstrukcija sustava vatrodojave, plinodojave i sustava tehničke zaštite čime je osigurana adekvatna zaštita muzejske i knjižnične građe.

Ovom prilikom zahvaljujem svima koji su na bilo koji način u protekloj godini doprinijeli radu i djelovanju Muzeja grada Pregrade te vas pozivam da i ubuduće nastavite podržavati djelovanje Muzeja svojim dolascima na naše aktivnosti. Pozivam vas da i dalje doprinosite rastu zbirki našega muzeja darovanjem predmeta važnih za povijest Pregrade.

Muzej grada Pregrade se u proteklih nekoliko godina etablirao kao jedno od središta kulturnog i društvenog života grada Pregrade, a posebno je poznat po sjajnom odnosu s lokalnom zajednicom.

Muzej grada Pregrade jedan je od rijetkih muzeja u Hrvatskoj koji svoje prihode ostvaruje ne samo od svog osnivača i kroz vlastite prihode, već i s regionalne, nacionalne, ali i europske razine. Osim toga, prvi je Muzej u Hrvatskoj kojemu je dodijeljena Erasmus akreditacija za razdoblje 2021.-2027.

Ključ svakog muzeja je njegov odnos do publike, a Muzej grada Pregrade zaista ima sjajan odnos sa svojom publikom. Sjajno posjećena otvorenja izložbi, radionice, predavanja, suradnja s umjetnicima, kreativcima, fizičkim osobama, udrugama, ustanovama s jedne su strane rezultat višegodišnjeg truda, rada i zalaganja, a s druge strane zalog za budućnost i našu ostavštinu naraštajima koji tek dolaze.

U Pregradi, 8. ožujka 2024.

V.D. RAVNATELJA

*dr. sc.* Davor Špoljar

KLASA: 611-02/24-02/01

UR.BROJ: 2214-1-381-24-1