KLASA: 602-04/24-02/01

URBROJ: 2140-5-3-24-2

Pregrada, 15. travnja 2024.

**IZVJEŠĆE O RADU**

**PUČKOG OTVORENOG UČILIŠTA PREGRADA**

**U 2023. GODINI**

A building with a sign on it

Description automatically generated with low confidence

**Uvod**

Pučko otvoreno učilište Pregrada (u daljnjem tekstu: Učilište) osnovano je Odlukom o osnivanju Učilišta, koju je donijelo Gradsko vijeće Grada Pregrade na svojoj 3. sjednici 9. rujna 2021. godine uz Rješenje Ministarstva znanosti i obrazovanja (KLASA: UP/I-602-07/21-02/00022; URBROJ: 533-09-21-0004) od 17. rujna 2021. o ocjeni sukladnosti akta o osnivanju sa zakonom. Učilište je osnovano kao javna ustanova u vlasništvu Grada Pregrade.

Za privremenu ravnateljicu Učilišta je uz Odluku o osnivanju imenovana Draženka Gretić, ravnateljica Gradske knjižnice Pregrada, koja je obnašala tu dužnost do 14. rujna 2022., a od 15. rujna 2022. godine na položaj ravnatelja Učilišta imenovan je dr. sc. Davor Špoljar.

Učilište je sukladno članku 1. st. 2. Odluke o osnivanju osnovano kao javna ustanova za trajnu izobrazbu i kulturu, radi obavljanja djelatnosti osnovnoškolskog i srednjoškolskog obrazovanja odraslih, muzejske djelatnosti, djelatnosti javnog prikazivanja filmova, novinsko-nakladničke djelatnosti, radijske i televizijske djelatnosti te djelatnosti u svezi s osposobljavanjem, usavršavanjem i prekvalifikacijom mladih i odraslih izvan sustava redovite naobrazbe.

Gradonačelnik grada Pregrade imenovao je 15. travnja 2022. godine na mandatno razdoblje od četiri godine članove Upravnog vijeća Učilišta: Zdravku Žiger, Denisa Flegara i Tomicu Kolara. Članovi Upravnog vijeća Učilišta su na Konstituirajućoj sjednici Upravnog vijeća 27. travnja 2022. godine za predsjednicu Upravnog vijeća jednoglasno izabrali Zdravku Žiger, ravnateljicu Osnovne škole Janka Leskovara, a za njezina zamjenika Tomicu Kolara.

**Misija i vizija**

**Misija Učilišta** je kreiranje i provedba programa obrazovanja odraslih, usavršavanja i osposobljavanja, promicanje razvoja kulture i provedba aktivnosti za mlade na području grada Pregrade.

**Misija Učilišta** je osiguravati mogućnosti i promicati važnost cjeloživotnog učenja, podizati razinu znanja, pismenosti i vještina građanki i građana grada Pregrade, razvijati muzejsku i galerijsku djelatnost, ponovno pokrenuti audiovizualnu i kinoprikazivačku djelatnost u Pregradi te zajedno s mladima biti sukreator sadržaja za njihovo slobodno vrijeme i njihov ostanak u Pregradi.

**Vizija Učilišta** je postati središte cjeloživotnog obrazovanja zapadnog dijela Hrvatskog zagorja, provoditi kvalitetne programe formalnog, neformalnog i informalnog učenja te postati kulturno središte s različitim suvremenim sadržajima koji kulturna bogatstva Pregrade s jedne strane čuvaju za buduće naraštaje, a s druge strane ih predstavljaju javnosti i posjetiteljima.

**Vizija Učilišta** je suvremena javna ustanova, prepoznata po kvaliteti svog djelovanja na regionalnoj i nacionalnoj razini s europskom dimenzijom poslovanja i međunarodnom dimenzijom rada.

**Sastav i struktura**

Učilište je sukladno Statutu ustrojeno kao jedinstvena organizacijska jedinica, bez posebnih ustrojstvenih jedinica.

Zbog racionalizacije upravljanja u području kulture na razini grada, Učilište bi u budućnosti trebalo preuzeti upravljanje nad Muzejom grada Pregrade, Kinom Pregrada, Kućom Janka Leskovara i Centrom za mlade.

Budući da od svega navedenog, jedino Muzej grada Pregrade trenutno djeluje kao samostalna ustanova, dok poslove vršitelja dužnosti ravnatelja muzeja bez naknade obavlja ravnatelj Učilišta, muzej bi trebalo pripojiti Učilištu, a preostale dijelove usporedno s njihovim stavljanjem u funkciju integrirati u sastav Učilišta zbog objedinjenog upravljanja. Primjeri muzeja i galerija koji djeluju u sastavu pučkih otvorenih učilišta su česti, npr. Muzej Ljudevita Gaja i Galerija grada Krapine u Krapini, Galerija izvorne umjetnosti u Zlataru, Velika galerija u Zaboku i sl.

Kuća Janka Leskovara obnovljena je konstrukcijski uz pomoć sredstava Fonda solidarnosti Europske unije, a za taj projekt je Ministarstvo kulture i medija odobrilo 2,1 milijuna kuna. Izrađena je i projektna dokumentacija za preliminarni muzeološki program koji sadrži prijedlog unutarnjeg uređenja i sadržaja koji bi se nalazili u kući. Dokumentaciju je izradila tvrtka Muze d.o.o., a osim programa napravljen je i troškovnik za uređenje i opremanje kuće.

Tijekom 2023. godine Grad Pregrada proveo je postupak jednostavne nabave za izradu idejnog rješenja i izvedbene dokumentacije za uređenje Kuće Janka Leskovara, a dokumentaciju izrađuje tvrtka KREAR PROJEKTI d.o.o. iz Zagreba.

Krajem 2023. godine Gradu Pregradi odobrena su sredstva putem Mehanizma za oporavak i otpornost Europske unije za nastavak radova na Kući Janka Leskovara, odnosno za cjelovitu i energetsku obnovu Kuće Janka Leskovara u iznosu od preko 650.000,00 eura.

U prizemlju kuće će se nalaziti multifunkcionalna dvorana za prihvat većih skupina posjetitelja, organizaciju događanja i potrebe mjesnog odbora, punkt za ulaznice i suvenire, garderoba, sanitarni čvor, strojarnica i čajna kuhinja. Na prvom katu kuće nalazit će se muzejski postav u čast najpoznatijeg pregradskog književnika Janka Leskovara s njegovom radnom sobom i izvornim namještajem iz vremena njegova života, a u ostalim prostorijama bit će sadržaji koji će predstavljati njegova djela, druge književnike, dvorce i slično. Okoliš kuće bit će uređen na način da se dio događanja može odvijati i na otvorenome. Naglasak na uređenju bit će na ciljanim skupinama, a to su organizirane skupine učenika (školske ekskurzije) i parovi (Valentinovo).

Grad Pregrada otkupio je od Poljoprivredne zadruge „Pregračanka“ zgradu Kina Pregrada površine 434,58 m² te je promijenjeno krovište objekta. Za sveobuhvatnu obnovu i uređenje objekta u vidu novog kulturnog centra grada Pregrade izrađena je projektna dokumentacija, a u sklopu Kina planirano je i uređenje prostora otvorenog tipa koji bi bio namijenjen mladima i u kojem bi se nalazio Centar za mlade. Projektnim rješenjem planirano je i uređenje okoliša Kina.

Srednjovjekovna utvrda Kostelgrad najveći je i najznačajniji spomenik iz razdoblja srednjeg vijeka na području grada Pregrade. Ostaci utvrde Kostelgrad zaštićeni su kao pojedinačno nepokretno kulturno dobro te su pod oznakom Z-7162 upisani u Registar kulturnih dobara Republike Hrvatske. Tijekom posljednjih 15-ak godina u suradnji s Hrvatskim restauratorskim zavodom iz Zagreba i Konzervatorskim odjelom u Krapini, provedena su probna arheološka istraživanja te su izvedeni konzervatorsko-restauratorski građevinski radovi na utvrdi. Radovima je sanirana vrijedna baterijska (artiljerijska) kula i dio zidova palasa. U budućnosti se očekuje nastavak zaštitnih arheoloških istraživanja i provođenje konzervatorsko-restauratorskih radova na preostalim dijelovima palasa i drugim dijelovima arhitekture. U proljeće 2023. godine na zidinama Kostelgrada i podno Kostelgrada u Kostelu obilježena je velika 500. godišnjica običaja uskrsnog pucanja iz kubura i dolaska grofova Keglevića u Kostel. Krajem 2023. godine provedeni su zaštitni građevinski radovi na konsolidaciji vanjskog lica zapadnog zida palasa, zbog velike opasnosti za posjetitelja i opasnosti od pada predmeta i urušavanja zida. Radove su izvodili djelatnici privatne tvrtke angažirane od strane Hrvatskog restauratorskog zavoda, sredstvima HRZ-a. Nakon što se provedu potrebni radovi, bit će potrebno izraditi rješenje za uređenje i prezentaciju utvrde Kostelgrad, kako bi lokalitet bio siguran za posjetitelje, planinare i turiste. Kao primjer dobre prakse obnove, uređenja i upravljanja srednjovjekovnom utvrdom od strane pučkog otvorenog učilišta, ističe se kaštel Petropilosa i Pučko otvoreno učilište „Augustin Vivoda“ Buzet u Istarskoj županiji.

**Područja djelovanja**

Osnovna područja djelovanja Učilišta su obrazovanje, kultura i mladi.

Učilište je registrirano kao javna ustanova za obavljanje sljedećih djelatnosti:

* djelatnost osnovnoškolske naobrazbe odraslih
* djelatnost srednjoškolske naobrazbe odraslih
* djelatnost glazbenih i srodnih škola izvan redovitog školskog sustava
* djelatnost javnog prikazivanja filmova
* novinsko-nakladnička djelatnost
* radijska i televizijska djelatnost
* djelatnost u vezi s osposobljavanjem, usavršavanjem i prekvalifikacijom mladeži i odraslih izvan sustava redovite naobrazbe.

**Prostor, oprema i ljudski kapaciteti**

Sjedište Učilišta je na adresi Trg Gospe Kunagorske 3 u Pregradi.

Zgrada u kojoj djeluju Muzej grada Pregrade i Gradska knjižnica Pregrada, a jednim dijelom i Glazbena škola Pregrada, sada je i sjedište Učilišta. U zgradi, ne računajući prostore Gradske knjižnice Pregrada, postoje tri uredska prostora, od kojih je jedan smješten u prizemlju, a preostala dva na 1. katu zgrade. Uredski prostor u prizemlju koristi se kao muzejska trgovina, odnosno suvenirnica, a od 1. prosinca 2023. i kao ured Učilišta u kojem su smještene dvije djelatnice.

Na katu je, lijevo od stepeništa i neposredno kraj ulaza u Ljekarničku zbirku Thierry smješten ured ravnatelja Učilišta. Ured je tijekom 2023. opremljen potrebnim namještajem te se u njemu nalazi radni stol, računalo, multifunkcijski uređaj (pisač-skener-kopirka) te ormari za registratore i drugu arhivsku građu.

Drugi uredski prostor na katu, smješten desno od stepeništa, kraj ulaza u Numizmatičku zbirku, koristi Glazbena škola Pregrada, uglavnom u popodnevnim i večernjim satima, za potrebe izvođenja nastave. Ovaj uredski prostor bi također trebalo osloboditi i prenamijeniti za potrebe djelovanja Učilišta.

Za izvođenje obrazovnih programa u zgradi postoje dva veća prostora, galerijski prostor muzeja i čitaonički prostor knjižnice. Oba prostora smještena su u prizemlju zgrade, a pristup do njih prilagođen je osobama s invaliditetom i osobama smanjene pokretljivosti. Galerijski prostor muzeja kapaciteta je od 40 do 50 sjedećih mjesta, a čitaonički prostor knjižnice od 60 do 80 sjedećih mjesta. Oba prostora nisu namijenjena za informatičke programe, jer nisu opremljeni stolovima i računalima. Kod oba prostora postoji problem kolizije s drugim programima ili aktivnostima koji se u njima odvijaju.

Čitaonički prostor knjižnice koriste korisnici knjižnice tijekom radnog vremena knjižnice, a taj se prostor koristi i za organizaciju različitih događanja uglavnom u popodnevnim ili večernjim satima.

Galerijski prostor muzeja služi za potrebe realizacije povremenih izložbi, radionica, predavanja i drugih aktivnosti u sklopu edukativnog programa muzeja te za organizaciju drugih događanja. Osim toga, u popodnevnim i večernjim satima taj prostor koriste nastavnici i učenici Glazbene škole Pregrada za potrebe izvođenja nastave. Da bi Učilište moglo organizirati izvođenje obrazovnih programa u ovome prostoru u popodnevnim ili večernjim satima, Glazbena škola Pregrada trebala bi iseliti iz ovoga prostora.

U neposrednoj blizini sjedišta Učilišta postoji još jedan prikladan prostor za izvođenje programa, a to je prostor Gradske vijećnice na adresi Ulica Josipa Karla Tuškana 2, sjedište Grada Pregrade. Prostor Gradske vijećnice ujedno je površinom najveći te ima kapacitet sjedećih mjesta za više od 80 osoba.

U dugoročnoj perspektivi, Učilište će trebati svoje vlastite prostore za održavanje obrazovnih programa, osobito kada se dođe u fazu realizacije više različitih programa koji će se odvijati u isto vrijeme. Zbog toga će trebati razmisliti o tome postoje li mogućnosti da se takvi prostori urede u sklopu kompleksa budućeg kulturnog centra na lokaciji Kina Pregrada, u potkrovlju zgrade Učilišta, u sklopu upravne zgrade EMKA-e ili na nekoj drugoj lokaciji kako bi se riješio problem nedostatka prostora za izvođenje programa. Učilištu će zbog prirode programa trebati više manjih prostora, a s obzirom na to da formalne programe obrazovanja odraslih najčešće pohađa manji broj polaznika, u prosjeku od 5 do 15 osoba. Zbog toga će u budućnosti trebati razmišljati o uređenju nekoliko manjih učionica koje će se moći koristiti za istovremeno odvijanje različitih obrazovnih programa za odrasle.

Učilište treba nabavljati opremu, potrebnu za rad i djelovanje. Prije svega, to se odnosi na stolna i prijenosna računala, multifunkcijski uređaj (pisač-skener-kopirka), uredske stolove, stolice i drugi namještaj te ostalu opremu potrebnu za svakodnevno uredsko poslovanje. Za potrebe izvođenja informatičkih programa propisani su standardi za ostvarivanje uvjeta za njihovu realizaciju, stoga će u tom slučaju prostor za izvođenje programa trebati opremiti računalima.

Od 1. prosinca 2023. godine, u Učilištu su uz ravnatelja, temeljem provedenog javnog natječaja za zapošljavanje, zaposlene još dvije djelatnice. Na mjestu više stručne suradnice je temeljem ugovora o radu na neodređeno vrijeme zaposlena Lucija Vrhovski, magistra ruskog i portugalskog jezika i književnosti, a na mjestu stručne suradnice, temeljem ugovora o radu na određeno vrijeme (12 mjeseci) zaposlena je Dora Kolar, magistra medijskog dizajna.

Osim ravnatelja, Učilište sukladno Statutu i Pravilniku o unutarnjem ustrojstvu treba imati zaposlenog stručnog voditelja ustanove. Sukladno odredbama čl. 7. Zakona o obrazovanju odraslih, Učilište treba imati zaposlenog andragoškog voditelja na puno radno vrijeme.

Sukladno čl. 27. Zakona o muzejima, muzeji u sastavu imaju voditelja, stoga će biti potrebno imenovati ili zaposliti voditelja muzeja. Sukladno čl. 35. Pravilnika o stručnim i tehničkim standardima za određivanje vrste muzeja, za njihov rad, te za smještaj muzejske građe i muzejske dokumentacije, u lokalnome muzeju stručne poslove obavlja najmanje 1 kustos, a pomoćne stručne poslove obavlja najmanje 1 muzejski tehničar. Ako će voditelj muzeja biti ujedno i kustos, svakako je potrebno zaposliti još muzejskog tehničara kako bi muzej ispunio uvjete iz spomenutog Pravilnika.

Učilište bi svakako trebalo zaposliti osobu zaduženu za računovodstveno-knjigovodstvene poslove u Učilištu, za zaprimanje i plaćanje računa, izradu narudžbenica, vođenje blagajne, prodaju ulaznica, izdavanje ponuda, računa i e-računa, obračun plaća, izradu putnih naloga, izradu financijskih izvještaja i druge poslove. Većinu tih poslova u Muzeju grada Pregrade obavlja vršitelj dužnosti ravnatelja, a ista je situacija i u Gradskoj knjižnici Pregrada s ravnateljicom. Knjiženje, obračun plaća i putnih naloga te financijski izvještaji i financijski planovi izrađuju se u Upravnom odjelu za financije i gospodarstvo Grada Pregrade. S obzirom na to da čak i manje ustanove od naših u drugim gradovima i općinama imaju zaposlene osobe za te poslove ili imaju ugovore s vanjskim pružateljem tih usluga, to pitanje trebalo bi trajno riješiti i u gradu Pregradi.

**Donošenje akata**

Tijekom 2023. godine, ravnatelj Učilišta i Upravno vijeće Učilišta su uz postojeće osnovne akte: Statut, Pravilnik o radu i Pravilnik o unutarnjem ustrojstvu, donosili i druge opće akte ustanove sukladno potrebama, poput npr. I. i II. izmjena i dopuna Financijskog plana Učilišta za 2023. godinu, Financijskog plana Učilišta za 2024. godinu, Programa rada za 2024. godinu itd.

Sjednice Upravnog vijeća Učilišta održane su u sljedećim terminima:

1. 8. sjednica (9. ožujka 2023.) – Izvješće o radu POU Pregrada za 2022. godinu; Izvršenje financijskog plana POU Pregrada za 2022. godinu
2. 9. sjednica (23. listopada 2023.) - I. izmjene i dopune Financijskog plana POU Pregrada za 2023. godinu; Polugodišnje izvršenje Financijskog plana za POU Pregrada za 2023. godinu; Izvješće o vlastitim i namjenskim prihodima i primicima i njihovoj potrošnji na dan 30.6.2023. za POU Pregrada; Odluka o I. izmjenama i dopunama Pravilnika o unutarnjem ustrojstvu i načinu rada za POU Pregrada (održana online)
3. 10. sjednica (24. studenog 2023.) - Prijedlog Financijskog plana POU Pregrada za 2024. godinu; Odluka o izboru radnika za zapošljavanje u POU Pregrada (održana online)
4. 11. sjednica (22. prosinca 2023.) - II. izmjene i dopune Financijskog plana POU Pregrada za 2023. godinu; Financijski plan POU Pregrada za 2024. godinu; Godišnji program rada i razvoja POU Pregrada za 2024. godinu.

**Neformalni obrazovni i kulturni programi**

Sukladno odredbama Zakona o obrazovanju odraslih, Učilište do ispunjavanja uvjeta propisanih za izvođenje formalnih obrazovnih programa može izvoditi neformalne obrazovne programe.

Početkom 2023. godine Učilište je organiziralo program pod nazivom Ciklus radionica digitalne fotografije. Održano je pet radionica u periodu od 10. veljače do 4. ožujka 2023. godine koje su okupile 20-tak polaznika. Radionice je vodio Slaven Janđel, bacc. ing. graph. tech., višestruki pobjednik foto natječaja Krapinsko-zagorske županije. Radionice su se odvijale u čitaoničkom prostoru Gradske knjižnice Pregrada. Sudjelovanje u ovom programu bilo je besplatno za polaznike, a troškove izvođenja pokrivalo je Učilište.

Kroz 2023. godinu Učilište se aktivno uključilo u obilježavanje gradskih manifestacija. Tijekom proljeća ravnatelja Učilišta bio je uključen u organizaciju 500. Kostelske uskrsne pištole te događanja povodom Dana grada Pregrade i manifestacije „Proljeće u Pregradi“. U sklopu manifestacije „Ljeto u Pregradi“ Učilište se uključilo u program događanja kroz organizaciju nekoliko različitih aktivnosti. U galeriji muzeja 27. lipnja održano je gostujuće predavanje dr. Ive Belana pod nazivom „Kako najefikasnije usporiti proces starenja?“. Posjetitelji su mogli saznati kako ostati vitalan u trećoj životnoj dobi, kako brinuti o svome zdravlju te koliko je važna fizička aktivnost kako bi se usporilo starenje. Učilište je zatim ugostilo i Glumački festival u Krapini (GFUK) i po Zagorju i to s predstavom „Čudo“ teatra Moruzgva. U predstavi glume Ecija Ojdanić i Matija Šakoronja, a autor teksta i redatelj je Ivan Leo Lemo. Predstava je održana na Trgu Gospe Kunagorske te je okupila mnogobrojnu publiku. Nekoliko dana kasnije, 1. srpnja 2023. godine Učilište se priključilo obilježavanju 10. obljetnice ulaska Hrvatske u Europsku uniju. Tim povodom otvorena je izložba fotografija pod nazivom "Prijestolnice EU", kroz koju je predstavljeno 27 glavnih gradova država članica Europske unije. Izložba je postavljena na otvorenom na gradskoj pozornici na Trgu Gospe Kunagorske, a potom premještena u galerijski prostor muzeja grada Pregrade gdje su je posjetitelji mogli razgledati tokom ljeta. U glazbenom dijelu programa nastupila je Tara Liber, učenica Srednje glazbene škole Pregrada. 13. srpnja 2023. Učilište je organiziralo glazbenu večer. Umjetnik Srđan Depolo iz Rijeke gostovao je u Pregradi s programom „Večer šansone“. Koncert se prvotno trebao održati na terasi Gradske kavane, no zbog izrazito loših vremenskih prilika koncert je premješten u galeriju Muzeja grada Pregrade. U organizaciji Učilišta 1. rujna 2023. na Trgu Gospe Kunagorske održana je predstava amaterske kazališne skupine, članova Dramske sekcije KUD-a Krapina pod nazivom „Coparnice“. Tim je događanjem Učilište zatvorilo program „Ljeta u Pregradi“.

Kroz rujan 2023. godine Učilište je organiziralo niz događanja kojima se aktivno uključilo u najveću gradsku godišnju manifestaciju „Branje grojzdja“. Tako je 17. rujna ugostilo Udrugu Glumački festival u Krapini i po Zagorju (GFUK) s predstavom „KAJ JE LJUBAV“. Ova predstava nastala je u koprodukciji zagrebačkog gradskog kazališta Komedija i Kulturne udruge „GFUK“, a autorski je projekt glumca i redatelja Adama Končića. 18. rujna POU Pregrada je organiziralo predstavljanje knjige tiskane u izdanju Državnog arhiva u Varaždinu pod nazivom „Marijaterezijanski urbari Varaždinske županije – 6. svezak edicije (Gornjozagorski kotar). Knjiga između ostalog obuhvaća popise seljaka, oranica, vinograda i vlastelina na području naselja u sastavu grada Pregrade. Prvi kulturni dio programa Učilište je zaokružilo koncertom Sandra Halužan kvarteta pod nazivom „Vu plavem“ / „In The Blue“. Koncert je održan 20. rujna na Trgu Gospe Kunagorske, ispred zgrade Učilišta, a tom je prigodom predstavljen i istoimeni nosač zvuka.

U listopadu je održano događanje povodom obilježavanja Međunarodnog dana starijih osoba (1. listopada). Događanje je organizirano od strane Krapinsko-zagorske županije u suradnji sa Savjetom za umirovljenike i osobe treće životne dobi i Pučkim otvorenim učilištem Pregrada. U sklopu događanja sudionici su mogli čuti o organizaciji hitne medicinske službe, savjete kako reagirati kad nam je potrebna medicinska pomoć, o prevenciji ozljeda u osoba treće životne dobi, a tom su prilikom demonstrirane i vježbe za osobe treće životne dobi.

U studenom je Učilište organiziralo predstavljanje knjige Stjepana Šerića pod nazivom „Antunovac 1991./1992., ključna točka južne obrane Osijeka u Domovinskom ratu“. U knjizi su, između ostalog, spomenuti hrvatski branitelji s područja Pregrade, Desinića i Huma na Sutli koji su sudjelovali u obrani Antunovca. Predstavljanje knjige okupilo je udruge branitelja s područja Krapinsko – zagorske županije, a predstavljanje knjige upotpunila je tamburaška sekcija KUD-a Pregrada prigodnim glazbenim programom.

U prosincu 2023. Učilište se uključilo u program „Božića u Pregradi“ pa je tako ugostilo Kazališnu družinu Lovro&Nina s predstavom Eugenea Ionesca „Delirij u dvoje“ koja je odigrana u gradskoj vijećnici, na adresi Josipa Karla Tuškana 2.

U prosincu je organizirana i radionica na temu mogućnosti prijave projekata za sufinanciranje iz programa prekogranične suradnje Interreg SLO-HR 2021.-2027. – Mali projekti „Od građana za građane”. Radionica je bila namijenjena svim zainteresiranim potencijalnim prijaviteljima s područja Pregrade, a sve s ciljem upoznavanja prijavitelja s postupkom prijave. Radionica je održana u suradnji sa Zagorskom razvojnom agencijom, a u ime Agencije je na radionici sudjelovala Ivana Cujzek, voditeljica Odjela iz Agencije.

Učilište i Turistička zajednica područja Srce Zagorja su 21. prosinca 2023. organizirali predstavljanje serijala „Babičini recepti“ čiji je autor Mario Krog. Točnije, radilo se o pretpremijeri epizode posvećene pregradskom kraju i receptima koje je pripremala gospođa Bernarda Bele iz Kostela. Posjetitelji su imali priliku premijerno pogledati epizodu te na kratkom druženju koje je uslijedilo nakon predstavljanja serijala probati kolače koje su spremile članice Udruge kostelskih žena.

U suradnji s Gradskom knjižnicom Pregrada, Učilište je sudjelovalo je u organizaciji nekoliko zajedničkih događanja kroz godinu. Tako je 23. ožujka 2023. održano predavanje pod nazivom „Indija, klasična Hatha yoga i još ponešto“. Ustanove su zajedno organizirale i predavanje „Homeopatija i Bachove kapi“ održano 23. studenog 2023. godine. Predavanje je okupilo mnogobrojne zainteresirane posjetitelje koji su mogli čuti nešto više o tome kako si pomoći i kako poboljšati svoje zdravlje na prirodan način. U prosincu je održan program za djecu „Ukrašavanje bora i pjevanje s Lucijom Vrhovski“ u sklopu manifestacije „Božić u Pregradi“. Djeca su imala priliku svojim ukrasima okititi bor koji je bio smješten u knjižnici, a nakon kićenja bora uslijedilo je zajedničko pjevanje božićnih pjesama. Događanja su održana u prostorima Gradske knjižnice Pregrada.

Vrijedi spomenuti i „Vitrinu mjeseca“, inicijativu koju Učilište provodi u suradnji s Gradskom knjižnicom Pregrada i Muzejom grada Pregrade, osmišljenu s ciljem promocije lokalnih umjetnica/-ka s područja grada Pregrade. U vitrini smještenoj u predvorju zgrade lokalni umjetnici imaju priliku izložiti svoje radove kako bi korisnici i posjetitelji pregradskih ustanova smještenih u zgradi stare škole imali priliku razgledati te radove uživo. Od početka inicijative vitrinu su naselili sljedeći obrtnici/umjetnici: Tamara Škrinjar i njezin obrt Artly Pots, Dragica Kantoci i Dra'n'gulie, Elizabeta Kantoci i „Špageli by Eli“, Tanja Kolar i njezin obrt Tanjine ručno rađene naušnice te Slavica Vidaček i njezini bodeci.

**Prijave na javne pozive**

Početkom siječnja 2023. godine objavljeni su rezultati Javnog poziva za predlaganje javnih potreba u kulturi Republike Hrvatske za 2023. godinu kojeg je raspisalo Ministarstvo kulture i medija. Učilište je na taj Poziv prijavilo 11. listopada 2022. projekt pod nazivom „Nabava informatičke opreme za POU Pregrada“ u sklopu programa gradnje, rekonstrukcije i opremanja kulturne infrastrukture za 2023. godinu. U sklopu ovoga projekta bila je planirana nabava nekoliko stolnih računala i nekoliko prijenosnih računala za potrebe uredskog poslovanja Učilišta, ali i za potrebe izvođenja obrazovnih programa i organizaciju kulturnih događanja. Osim toga, projektom je planirana nabava licence za antivirusni program ESET i licence za program Office za sva računala, kao i nabava jednog multifunkcijskog uređaja (pisač-skener-kopirka). Za nabavu sve navedene opreme zatražena su sredstva u iznosu od 56.612,95 kn / 7.513,83 EUR.

Ministarstvo kulture i medija RH prepoznalo je projekt i potrebe novoosnovanog Učilišta te je Učilištu odobrilo sredstva u iznosu od 1.327,23 EUR, o čemu je 31. siječnja 2023. sklopljen ugovor između Ministarstva i Učilišta.

Odobrenim sredstvima nabavljeno je jedno novo stolno računalo, ekran, pripadajući informatički dodaci (miš i tipkovnica) te jedan multifunkcijski uređaj (pisač-skener-kopirka) koji će se koristiti za svakodnevno poslovanje Učilišta. Oprema je početkom ožujka dopremljena i instalirana u uredskom prostoru Učilišta na katu zgrade muzeja i knjižnice. Nabavu opreme sufinancirao je i osnivač Učilišta, Grad Pregrada.

Krajem 2023. godine ravnatelj Učilišta podnio je prijavu za sufinanciranje projektnog prijedloga pod nazivom „Nabava informatičke opreme za Pučko otvoreno učilište Pregrada“ putem Javnog poziva za predlaganje programa investicija Ministarstva kulture i medija za 2024. godinu. Ukupna vrijednost projektnog prijedloga iznosila je 4.835,00 eura.

U sklopu ovoga prijavljenog programa planirana je nabava dodatne potrebne informatičke opreme, računalnih usluga i programa za potrebe uredskog poslovanja, ali i za potrebe izvođenja obrazovnih programa i organizaciju kulturnih događanja u Učilištu. Osim toga, programom je planirana i nabava deset tableta (tablet računala) kako bi Učilište kroz 2024. godinu moglo započeti s provođenjem radionica za poboljšanje digitalnih vještina kod osoba treće životne dobi, ali i svih drugih zainteresiranih odraslih sudionika programa. Budući da Učilište nema opremljenu informatičku radionicu, navedeni tableti koristili bi se za potrebe korisnika spomenutog programa kako bi mogli pratiti predavanje (nastavu).

Učilište je u 2023. godini prijavilo projektni prijedlog učenja računalnih i digitalnih vještina za osobe treće životne dobi na Javni poziv za sufinanciranje javnih potreba u kulturi Krapinsko-zagorske županije, a rezultati poziva očekuju se u prvoj polovici 2024. godine.

**Financije**

Financijskim planom (II. izmjenama Financijskog plana) Učilišta za 2023. godinu, sveukupni prihodi Učilišta planirani su u iznosu od 55.935,91 eura, a Izvršenjem Financijskog plana, sveukupni prihodi Učilišta u 2023. godini realizirani su u iznosu od 49.622,21 eura, što predstavlja 88,71% planiranoga.

Među realiziranim prihodima, 45.879,28 eura je od Općih prihoda i primitaka koje je za djelovanje Učilišta namijenio Grad Pregrada, a 2.415,70 eura je od Vlastitih prihoda, dok je 1.327,23 eura od Pomoći, a predstavljaju sredstva Ministarstva kulture i medija ostvarena temeljem javnog poziva za sufinanciranje javnih potreba u kulturi u 2023. godini.

Sveukupni rashodi Učilišta u 2023. godini planirani su u iznosu od 55.935,91 eura, a realizirani su u iznosu od 47.280,40 eura. Detaljniji podatci o Izvršenju Financijskog plana za 2023. godinu, odnosno o Izvještaju o izvršenju plana dostupni su u dokumentu koji se prilaže uz ovo izvješće.

Rashodi Učilišta odnose se uglavnom na rashode za plaće za redovan rad, doprinose i ostale rashode za zaposlene te na ostale usluge, koje se uglavnom odnose na ugovore s vanjskim suradnicima za provođenje programa.

U Učilištu je od 15. rujna 2022. godine temeljem ugovora o radu na određeno vrijeme zaposlen ravnatelj, na mandatno razdoblje od četiri godine. Od 1. prosinca 2023. godine u Učilištu je temeljem ugovora o radu na neodređeno vrijeme zaposlena viša stručna suradnica, a temeljem ugovora o radu na određeno vrijeme (12 mjeseci) stručna suradnica.

**Zaključak**

Iako je Učilište formalno osnovano u rujnu 2021. godine, značajnije aktivnosti Učilišta započele su tijekom 2022. godine, a osobito nakon 15. rujna 2022., kada je s radom započeo i prvi djelatnik u Učilištu – ravnatelj, a u značajnijem su se opsegu realizirale tijekom 2023. godine.

U 2023. godini redovito su održavane sjednice Upravnog vijeća Učilišta, bilo u fizičkom, bilo u hibridnom, odnosno elektroničkom obliku, na kojima su raspravljana sva važna pitanja za funkcioniranje Učilišta te na kojima su usvajani potrebni opći akti ustanove.

Tijekom 2023. godine Učilište je realiziralo značajan broj obrazovnih i kulturnih programa, poput različitih radionica, predavanja, koncerata, kazališnih predstava, predstavljanja knjiga, izložbi i drugih aktivnosti. Većinu aktivnosti Učilište je samostalno organiziralo i realiziralo, a dio aktivnosti realiziran je u suradnji s drugim srodnim ustanovama, poput npr. Gradske knjižnice Pregrada i drugih.

S obzirom na to da je u Učilištu veći dio 2023. godine bila zaposlena samo jedna osoba – ravnatelj, koji uz posao ravnatelja Učilišta obavlja još i posao vršitelja dužnosti ravnatelja Muzeja grada Pregrade, u drugoj polovici 2023. godine raspisan je natječaj za zapošljavanje za dva radna mjesta, višeg stručnog suradnika i stručnog suradnika. Temeljem provedenog postupka javnog natječaja, provjere formalne prihvatljivosti te pismene i usmene provjere znanja i vještina, od 1. prosinca 2023. godine u Učilištu je na mjestu više stručne suradnice zaposlena Lucija Vrhovski, temeljem ugovora o radu na neodređeno vrijeme, a na mjestu stručne suradnice Dora Kolar, temeljem ugovora o radu na određeno vrijeme (12 mjeseci).

Budući da Učilište ne posjeduje svoj prostor za realizaciju mnogobrojnih programa, potrebno je voditi računa o osiguravanju i uređenju adekvatnih prostorija, kako za djelatnike Učilišta, tako i za polaznike obrazovnih i kulturnih programa.

Ukupno je u 2023. godini na predavanjima u organizaciji Učilišta sudjelovalo 136 sudionika, na radionicama 124 polaznika, na kazališnim predstavama 330 posjetitelja, na koncertima 90 posjetitelja, na izložbama 25 posjetitelja te na predstavljanjima knjiga/filmova 120 sudionika. U svim aktivnostima Učilišta u 2023. godini, odnosno u 22 aktivnosti ukupno je sudjelovalo 825 osoba.

Kroz djelovanje Učilišta, grad Pregrada već sada ima značajnu ponudu obrazovnih i kulturnih događanja za odrasle polaznike i sudionike, a u budućnosti može postati središte obrazovanja odraslih zapadnog dijela Hrvatskog zagorja. Naša želja je da građanima grada Pregrade, ali i stanovnicima okolnih općina koje gravitiraju Pregradi, poput npr. Huma na Sutli ili Desinića, kroz aktivnosti Učilišta osiguravamo pristup kvalitetnim, pomno osmišljenim i organiziranim sadržajima kojima ćemo zadovoljavati njihovu potrebu za usavršavanjem, cjeloživotnim učenjem i obrazovanjem, stjecanjem novih znanja i vještina, ali i sudjelovanjem u kulturnim događanjima te razvojem i poticanjem kreativnosti. Na taj način, Učilište daje svoj doprinos u obrazovnom i kulturnom životu grada te razvoju grada Pregrade u širem smislu te riječi.

**PREDSJEDNICA UPRAVNOG VIJEĆA**

\_\_\_\_\_\_\_\_\_\_\_\_\_\_\_\_

Zdravka Žiger, prof.